Би-би-сига айтаман: "Ўзбекистон ҳукумати халқнинг сабрини синамоқдами?" - BBC News O'zbek\nБи-би-сига айтаман: "Ўзбекистон ҳукумати халқнинг сабрини синамоқдами?"\n10 Ноябр 2013\nImage caption "Ўзбекистон гази қаёққа кетяпти?"\n"Ўзбекистоннинг барча вилоятларида газ ва свет энг катта муаммога айланди. Унинг олдига мана яқиндан бошлаб бензин йўқлиги ҳам қўшилди. Ҳукумат халқнинг сабри яна қанчага етишини синамоқда шекилли. Тўғриси ҳамманинг сабр-косаси тўлиб бўлган",- дейди Би-би-си муштарийларидан бири.\nШу мазмундаги мактублар Би-би-си почтасига келган.\n"Аҳолининг жонига тегди. Ўзбекистон гази қаёққа кетяпти?", деб ёзади Хуршид исмли ўқувчимиз.\n"Қўқонда газ бўладими? Ўзбекистон гази қаёққа кетяпти? Аҳоли фойдалангани йўқ газдан. Нима қилиш керак, ким нимани кутяпти? Ўзбекистонда уруш бўлишини хоҳламайди ҳеч ким. Лекин аҳолининг жонига тегди. Газ йўқ, свет йўқ. Нима қилиш керак? Гўдаклар совуқдан касал бўлади. Ўзбекистон аҳолиси кўпайяпти. 2013 йилда ҳам газ, свет бўлмаса, билмадим. Аҳоли жонидан тўйди. Аҳоли 8 йил қишда газ, светсиз. Кимга ёқади, қайси юртга ёқади? Тошкентда нимага бунақа муаммо йўқ"- деган саволларни қўяди Хуршид.\nЎзбекистондан келаётган бошқа хабарларга кўра, Самарқанд вилоятида уч кун мобайнида газ ва электр энергиянинг тўлиқ ўчириб қўйилганидан дарғазаб бўлган аҳоли, аксарияти аёллар катта йўлни тўсишган. Шундан сўнг маҳаллий расмийлар тез орада газ ва чироқ доимий берилишини ваъда қилганлари айтилмоқда.\nБи-би-сининг Жума шаҳридаги манбаси айтишича, одамларнинг журъатлилари шундай талаб билан чиқмаса, газ ва чироқсиз ҳаёт кўпчилик учун одатий бўлиб қолган.\nImage caption Газ бўлмаган қишлоқларда халқнинг куни ўтин ва ўчоққа қолган.\n"Эрталаб светни соат 7 да беради 8 да ўчиради. Шу билан кеч 6 да ёнади, бир соатдан кейин ўчиради. Кейин 11-12 да беради. Нима бу ахмоқлик? Кимга керак бу? Йўқ газга пул тўлаяпмиз. Берганига беш соатларда ҳам овқат пиширолмайсиз. Наҳотки бунинг охири бўлмаса?", дейди жумалик суҳбатдош.\nҚашқадарёда такси ҳайдаб, рўзғорини боқаётган кишининг сўзларига қараганда, у борган деярли ҳамма туманда аҳвол шу. Қишлоқ жойларда газ умуман йўқ. Мен яшайдиган Касбида декабрдан мартгача газ беради холос. Қолган пайтлар ўчоқ, свет бўлса плитада овқат қилинади, мен газ баллон сотиб олганман. Қашқадарё бўйича Нишонда свет бироз яхши шекилли Талимаржон станцияси борлиги учун. Ўғлим Нишонда пахта теряпти, свет яхши деяпти у".\nСуҳбатдошимизга кўра, ҳамма вилоятлардан талабалар пахтадан қайтган, Қашқадарёда эса талабалар ҳануз пахта теришмоқда. Уларнинг қачон қайтиши номаълум. Янги ҳоким қандай ишлаётганини кўрсатиши керакдирда?- дея ўзи жавоб қайтаради саволига.\n"Илгари Қаршида электр билан муаммо камроқ бўларди, ҳозир бизда ҳам аҳвол қишлоқдагилар билан бир хил бўлиб қолди. Болаларим мактабда ўқийди. Кечки пайт чироқ ўчади. Дарс қилишга вақт етмайди. Кейин ярим кечагача кутиб ўтиради ёнишини. Эрталаб туролмайди. Болалар керакли билимни ололмаяпти. Билмайман қаёққа қараб кетяпмиз ўзи?"-деб айтади қаршилик уй бекаси.


«БЕРНЛИ» - Жефф ХЕНДРИК\n10,5 млн. фунт («Дерби Каунти»дан)\n2 йил аввал АПЛга чиққан «Бернли» трансферлар учун жуда кам пул ажратган ва мавсум якунида қуйи дивизионга қайтганди. Клуб бу сафар ҳам трансферлар бозорининг охирги кунларига қадар камтарликни сақлаб турди, бироқ якунда чидамади, чоғи, барибир. Аввалига бельгиялик Стивен Дефур учун чамаси 7 миллион сарфланди ва жамоа рекорди янгиланди. Бернлиликлар бу билан чекланиб қолмай, харидларнинг охирги куни яна «чўнтак» кавлашди ва ирландиялик 24 ёшли ярим ҳимоячи Жефф Хендрикни 10,5 миллионга сотиб олишди. Хуллас, камтарин жамоа ёзда трансферлар бобидаги рекордини 2 марта янгилади. Айтиш жоиз, айни пайт «Бернли» турнир жадвалининг 14-қаторида бормоқда. Демак, катта харажат зое кетмаяпти.\n«ХАЛЛ СИТИ» - Райан МЕЙСОН\n12,5 млн. фунт («Тоттенхэм»дан)\nЁзда жамоа қандайдир «депрессия» ҳолатига тушди - хўжайини ўзгарди, бош мураббийи кетиб қолди ва бир қатор футболчилари жароҳат сабаб, сафдан чиқишганди. Лекин янги мавсум «Халл» учун кутилмаганда, жуда яхши бошланди: дастлабки 3та турда 2та ғалаба. Чунончи, таркиб ҳам сезиларли даражада кучайтирилди. 25 ёшли марказий ярим ҳимоячи Райан Мейсон 1,5 йил муқаддам Англия терма жамоасида дебют қилганди. Бироқ кейинчалик «Тоттенхэм» захирасида ўтириб қолди. «Халл» эса шу ўйинчига эга бўлиш учун ўз даражасида рекорд харажатга қўл урди.\n«УОТФОРД» - Роберто ПЕРЕЙРА\n13 млн. фунт («Ювентус»дан)\n«А» сериясида кетма-кет 2 марта чемпионлик нашидасини сурган аргентиналик ҳужумкор ярим ҳимоячи АПЛга кўчиб ўтди ва биринчи ўйинидаёқ «Арсенал» дарвозасига гол урди. Умуман олганда, «Уотфорд» Вальтер Мацзарри бошқарувида трансферлар бозорида анча дадил иш олиб борди ва энди лигада қолиш учунгина курашмаса керак. Ҳозирда 11-ўринни эгаллаб тургани ҳам бу фикрни тасдиқлайди.\n«ВЕСТ БРОМВИЧ» - Носир ШОДЛИ\n13 млн. фунт («Тоттенхэм»дан)\n«Вест Бром»нинг ёзги трансферлар мавсумида амалга оширган харидлари клубда ҳеч кимни қониқтирмади, чоғи. Лекин жамоа сўнгги паллада рекорд ўрнатишга улгурди. Бельгиялик ҳужумкор ярим ҳимоячи Носир Шодли «Тоттенхэм»да вақти-вақти билан ўзини кўрсатиб турганди. Бироқ охирги пайтларда ҳаттоки, майдонга кам тушадиган бўлиб қолди. «Бромвич» айнан шу ҳолатдан фойдаланиб, 13 «лимон» эвазига уни ўз сафига қўшиб олди.\n«САНДЕРЛЕНД» - Дидье НДОНГ\n13,6 млн. фунт («Лорьян»дан)\nДэвид Мойес «Сандерленд»нинг бечораҳол таркибини эпақага келтириш учун анча елиб-югурди. Айниқса, ёзнинг охирги кунлари ҳаракатлар анча кучайтирилди. Бунинг натижасида габонлик таянч ярим ҳимоячи Англия шимолида пайдо бўлди. Айтиш жоиз, ҳозирда Дидье Ндонгни кўпроқ Майкл Эссьенга ўхшатишяпти.\n«БОРНМУТ» - Жордан АЙБ\n15 млн. фунт («Ливерпул»дан)\nКамтарин клублар сирасига киривчи «Борнмут» ишончли трансферлар кампанияси орқали барчани ҳайратга солди. Дейлик, «Арсенал»дан Жек Уилшерни ижара келишуви бўйича олганининг ўзи салмоқли тош босади. Шунингдек, Жордан Айб трансфери билан жамоа рекорди янгиланди. Англиялик 20 ёшли вингер яқин-яқингача «Ливерпуль» келажаги сифатида эътироф этилаётганди. Бироқ Юрген Клопп бошқача фикрда, шекилли, Айбни қўйиб юборди.\n«СУОНСИ» - Борха БАСТОН\n15,5 млн. фунт («Атлетико»дан)\nИспаниялик новча ҳужумчи 5 йил давомида «Атлетико» ихтиёрида юрди, аммо ижара сафарларидан сира бўшагани йўқ. Мана, энди у Уэльс жамоаси тарихидаги энг қимматбаҳо футболчига айланди. Аслида «Суонси» ёзги трансферлар мавсумида унча яхши ишламади. Лекин факт шуки, клуб рекорд кўрсаткични қайд этди.\n«САУТГЕМПТОН» - Софиан БУФАЛЬ\n16 млн. фунт («Лилл»дан)\n«Саутгемптон» охирги йилларда шунчалик кўп футболчи сотдики, қандайдир янги ТВ-шартномасиз ҳам ўзининг анча камтарин трансфер рекордини «қулатиши» мумкин эди. Францияликлар билан яхши алоқалар ва янги бош мураббий Клод Пюэль тажрибаси ўлароқ, марокашлик 22 ёшли ҳужумкор ярим ҳимоячи Англия жанубига йўл олди. Унинг ўтган мавсум Лига 1да «Лилль» учун 11та гол урганини эслатиш ўринли.\n«ВЕСТ ХЭМ» - Андре АЙЮ\n20,5 млн. фунт («Суонси»дан)\n«Суонси» ўтган йили Айюни текинга олиб, ажойиб бизнесга асос солганди. Мана, уэльсликлар атиги 1 йил ўтиб, бу футболчини ҳаттоки, Англия лигаси учун ҳам катта саналадиган суммада пуллашди. Афсуски, «Вест Хэм» тарихидаги энг қимматбаҳо футболчи илк ўйинларидан бирида жароҳатланди. Шундай экан, «болғачилар» рекорд трансфердан, яъни ганалик йигитдан ҳали наф кўришгани йўқ.\n«КРИСТАЛ ПЭЛАС» - Кристиан БЕНТЕКЕ\n27 млн. фунт («Ливерпул»дан)\nБир қарашда, бу келишув ҳаммани хурсанд қилди: «Пэлас» яхшигина ижрочига эга бўлди, «Ливерпуль» ортиқча маош харажатидан қутулди, Бентекенинг ўзи эса ниҳоят, мунтазам ўйнаш имкониятини ҳосил қилди. Бошқача айтсак, лондонликлар жамоани анча қийнаган марказий ҳужумчи муаммосини ҳал этишди, ливерпулликлар Клоппга керак бўлмаган футболчини деярли харид қилинган суммада сотишди, Бентеке шу билан захирада навбат кутиш азобини унутди. Тўғри, бельгиялик футболчи ҳаммасини «зўр» бошлади - «Кристал Пэлас» ва «Бернли»ни адаштириб юборди.\n«ЛЕСТЕР» - Ислом СЛИМАНИ\n29 млн. фунт («Спортинг»дан)\nЯнги мақом - чемпион номи «Лестер»нинг ёзда анча кўп харажат қилишини тақозо этди ва клуб худди шундай йўл тутди. Айёр Клаудио Раньери жазоирлик Риёд Маҳрезни таркибда олиб қолиб, унинг ёнига бу мамлакатнинг яна бир вакилини қўшиб қўйди. Слимани ҳозир 28 ёшда ва бунгача топ-чемпионатларда ўйнаган эмасди. Бир қарашда, «тулкилар» унинг учун деярли 30 «лимон» бериб, таваккалга қўл уришгандек, аммо рекорд трансфер ҳозирданоқ ўз самарасини беряпти. Ҳарқалай, Слимани жамоа ўйинига муаммосиз киришиб кетди ва голлар уришга ҳам улгурди.\n«ТОТТЕНХЭМ» - Мусса СИССОКО\n30 млн. фунт («Ньюкасл»дан)\nМусса Сиссоконинг икки қиёфаси бор: биринчиси - яқинда Франция терма жамоаси билан Европа чемпиони бўлишга яқин келган жонкуяр футболчи, иккинчиси - ўтган мавсум «Ньюкасл» сафида чемпионшипга қулашни бошдан кечирган омадсиз. «Тоттенхэм» табиийки, 30 «лимон»ни унинг биринчи қиёфаси учун берди. «Тақачилар»нинг чемпионатдаги ишлари жойида, демак, ҳозирда Сиссокони асл нархидан қимматроқ баҳолашгани хусусида гапириш ўринсиз.\n«МАНЧЕСТЕР ЮНАЙТЕД» - Поль ПОГБА\n89 млн. фунт («Ювентус»дан)\nНафақат «МЮ», балки бутун футбол тарихидаги рекорд келишув. Барчаси ҳақида кўп ва хўп гапирилди ва уларни такрорлаш шарт эмас. Лекин франциялик йигитнинг ҳозирча жаҳон рекордчисига мос даражада ҳаракатланмаётгани ҳам айни ҳақиқат.


“СОДИҚ ЧАВАНДОЗ” 20-қисм - Favvora | билим чашмасидан отилган фаввора\n2016-07-17 1932 Ko'rilgan Содиқ чавондоз 2\nУсмон оға шунча умр кўриб, кексаликка қадам қўйгунига қадар бирон мансабни, бирон лавозиму-унвонни истаган инсон эмас. Ҳалққа, одамларга қай йўсинда ёрдами тегадиган бўлса, бас ўша ҳол билан кўмакка қилишга ошиқарди. Қавмга етакчи-қавмбоши бўлишни сўрашганда ҳам – уларнинг истакларидан келиб чиқиб, қавмбошиликка рози бўлган эди. Давралар ва мажлислар тўрисида ўтиришга ҳечам ҳуши йўқ инсон эдилар. Оддий инсон каби юришни жонидилидан севарди. Такаббурликни ёмон кўрар, ундай инсонларни кўрса жини суймас, “астағфируллоҳ” дея, кибрнинг, манманликнинг ёмонлигидан Яратгандан паноҳ сўрарди.\nЎзининг истаги билан, мансаб-мартабани яхши кўриб интилажак одамлрни ҳам одам ўрнида кўрмас, улардан йироқроқ бўлишни махбуб санарди. Қавм суймаса ҳам уларнинг устидаги амалга ошиққан одам ҳақида қавмлари ва қадрдонлари олдида баъзан гапириб қолардилар. Ҳозир ҳам қадрдонлари ва ўғли билан кўришиб бўлиб, мажлис қилиб ўтиришар экан, яна айнан ўша ҳақида сўз бошлаган бўлди.\n-Хумортегинга ҳайронман, нега энди шундай вазиятда бутун имкониятни – жияни ва қавмнинг суювчи Жалолиддинга бермай тахтга ёпишиб олди?! Халқ адолатпарвар ва ҳақни изловчи Жалолиддиндан бошқасини суймаслиги аниқ-ку, ёқмаган инсон қавм устида туришининг ўзи яхшилик эмас! Уч тоифа инсоннинг намози қулоғидан юқорига кўтарилмаслиги ҳақида, ваъзларда эшитганман; ўша уч тоифа: биринчиси – хожасидан қочган қулнинг; иккинчиси – эрига азият етказувчи аёлнинг ва учинчиси эса айнан – қавми суймаган имомнинг! Эътибор беряпсизларми қавм устида – фақат улар суядиган ва ардоқлай биладиган етакчи туриши лозим.\n-Оға, Амин келса мен ҳам қавмбошиликни унга топширайми? Хумортегин жиянига тахтни бермаяпти деяпсиз, мен ҳам Аминндан ўрнимни қизғанаётган бўлмай тағин! – деди Ниёзали ҳазил аралаш.\n-Бекорларни айтибсан, Хумортегин сингари сени исёнчи амирлар эл устига олиб келгани йўқ, кейин эса сен Аминнинг турган ўрнидан суиқасд билан туширганинг йўқ! Сени мен халқнинг раъйини билиб туриб, уларнинг тепасига олиб келганман, Аллоҳга шукр шу кунгача менинг ишончимни оқлаб, қавмдагиларнинг ишончини оқлаб иш кўриб келяпсан. Бу сўзни бир бор айтдинг, қайтиб бу сўзни айтганингни эшитмай, айниқса бундай сўзларни Аминим олдида айта кўрма, унинг қалбига дарз етказасан! – деди жиддий важоҳат билан Усмон оға.\nУни бундай алфозда Ниёзалидан бошқа ҳеч ким кўрмаган эди. Унинг ҳайбатидан ҳатто сарой атрофидаги ишлар билан машғул бўлган пойтахтликлар ҳам бир сесканиб қўйди ва билдиларки , Усмон оға қанча мулойим, раҳмдил инсон бўлмасин, ҳақиқат олдида қаттиқ ва жиддий туришлигидан тоғлар ларзага келадиган мувозанатга тушади. У ҳеч кимни ўшандай пайтда аямайди, ҳатто ўзи ўрнига қўйган қавмбошисини ҳам. Буни бир неча йиллардан бери бирга юриб, бирга ишлаб билган Ниёзали жуда яхши тушунади ва мана шундай ҳайбатли сўз ва насиҳатларидан кўнглига олам-олам қувонч киради.\n-Демак ҳар бир етакчини эл суйиши ва эҳтиром қилмоғи лозим экан-да?! – сўради Билол оға.\n-Ҳа, - деб қовоғини сал очгандек бўлди Усмон оға, - Етакчи ўз қўл остидагиларнинг ишончига айланган уларнинг иззат-эҳтиромига сазовор бўлган киши бўлиши зарур! Мен сизларга бу мавзуда, сизлар яхши биладиган одамни мисол қилиб айтиб бераман, шояд бу мисол сизларга тушунарлироқ ва эсларингда қоладиганроқ бўлсин!\nУ – Қобил ҳожидир! Нега у бу ерларни ташлаб кетган эди?! Ундек малакали, содиқ ва элга куядиган одамлар жуда кам-ку?! Чунки у – Жалолиддин валиаҳдликдан олингандан сўнг бошини олиб кетди. Демак унга суймаган инсонининг тахтга келиши - таъсир қилдими?\n-Таъсир қилди! – деб орадан жавоб қилди Қосим оға.\n-Ҳа ана, кўрдингларми! У – бир кишига қилган таъсирининг эвазидир. Агар Қобил ҳожига ўхшаб юзлаган, минглаган инсонлар ўзининг керакли ёрдамларидан воз кечса нима бўлади? Яхшиямки у қайтиб келиб, салтанатга ҳатто сизу-бизга кўмаги тегди шундайми, қадрдонларим?!\n-Тўғри, ўшандай! – деб бир овоздан жавоб беришди атрофидагилар.\n-Киши ўзи қавмга суюкли бўлай деб ҳаракат қилса, ҳечам уларга суюкли бўла олмайди. Фақатгина қилажак ишларини юракдан чиқариб, Ягона Аллоҳнинг розилиги асосида меҳнат қилиш керакки, агар Аллоҳ бандасини суйиб қолса, ўша бандасини Жаброил алайҳиссалом кейин эса барча суйиб, махбуб санайдиган қилиб қўяди. Шунинг учун бошлиқ инсон ишини холис ва садоқат билан қилиши лозим! Кўп одамлар бор қилаётган ишларида ўзларини ўйлайдилар холос. Ўзларининг манфаати, барчанинг манфаатидан устун. Бошқа биров билан заррачалик юмуши бўлмайди. Қирғину-қирон келиб, одамлар селдек оқишлари уларнинг парвойига келмайди. Иш ўз аҳлидан бошқасига топширилса, қиёматни кутавер деган далил бежиз эмас, қадрдонларим. Гапимнинг хотимаси шуки, қандай иш бўлмасин – ўша ишнинг устида фақат ўша ишнинг усталари туриши элга манфаатлидир!\nМардон Али қумғонда турган сувдан идишга қуйиб, даврада ўтирганлардан бошлаб узата бошлади. Унинг тарқатаётган сувини ичаётган ҳар-бир киши унга миннатдорчилик билдириб, ташаккур айтарди. Усмон оға гапини ниҳоялаб, Мардон Алининг сув улашаётганига қараб, ҳаваси келди. Даврада ўтирган қадрдонларига яна гапиргиси келиб, деди:\n-Мардон Алини сафарга келаётиб, бирга олганим мана сизларга ҳам асқотмоқда деб ўйлайман!\n-Қўли-оёғи енгил бундай дастёрни ким асқотмайди деб айта олади?! – таъкидлади Тоҳир оға.\n-Мен ҳам бир пайтлар, кичкиналигимда қавм давра қилиб, узоқ суҳбатлашиб қолишса, уларга сув улашиб, соқийлик қилардим. Соқийлигим кўп манфаатлар бериб, қавмдаги олим ва ҳикматли кишиларнинг зарур гапларини тинглашга муяссар бўлганман. Нафақат ўз қавмимизнинг балки бошқа шаҳар ва қишлоқлардан ташриф буюрган етук инсонларнинг ҳам суҳбатларидан баҳраманд бўлганман – деди Усмон оға.\n-Шунинг учун кўп нарсаларда бизнинг сизчалик фаҳмимиз ишламаслиги аниқ, - деб гап қўшди Ниёзали.\nМардон Али бўшаган қумғонни олиб, унга сув тўлдирмоқчи бўлиб кетмоқчи эди, ўзлари томон от елдириб, чоптириб келаётган кимсага кўзи тушди. Даврадагилар эса гап билан бўлиб, унга аҳамият беришмас эди. Мардон Али тик туриб, бир томонга анграйиб қолганини кўриб, Илёс унга қарата деди:\n-Мардон Али нега тик турганча, қаққайиб қолдинг?\n-Анави келаётган поччам – Амин аками?!\nҲаммалари нигоҳини ўша томонга қадади. Дарҳақиқат келаётган отлиқ – Амин эди. Ҳаммаларининг қалби сурурга тўла бошлади. Айниқса Мардон Али қўлидаги сув олиб келмоқчи бўлиб турган қумғонини ерга қўйдида, шодлигидан ичига сиғмай Амин томонга чопди. Отдан тушган Аминнинг бағрига ўзини отди. Мусофирликда биринчи гал юрган бу ўсмир, яқин таниши бўлган ва мардлиги қойил қолдирадиган Аминни жуда соғинган эди. Амин билан кўришиб бўлиб, дарров унинг отини тутиб, боғлашга ошиқди. Амин унга тикилиб турди-да, ўзига кўрсатилган укалик меҳридан хурсанд бўлди. Амин биринчи маротаба ўзидан кичик ёшдаги кимсадан оқибат кўриши – қалбини шодликка тўлдирди.\n-Мардон Али уйингиздагилар барчалари тинч-омон эканлар, сизнинг саломингизни етказдим, улар ҳам сизга ўзларининг саломларини айтиб юборишди.\n-Тинч ва саломат бўлишсин, сиз ўзингиз яхши етиб келдингизми? Жиянларим йўлда сизларни қийнашмадими, онам жиянларимни кўриб роса хурсанд бўлган бўлсалар керак-а?!\nАмин бошини ирғаб, Мардон Алига қараб табассум қилди ва ўзи томонга шошиб келаётган Усмон оға ва унинг атрофидаги қадрдонлари сари юра бошлади. Усмон оға Аминни бағрига босиб кўришаркан, ортида яна Амин билан кўришишни кутиб турганларни унутгандек эди. Ҳар доим очиқ чеҳра, очиқ юз билан кўришувчи Усмон оға бу гал ғам-ғуссага ботган одамдек махзунликка ўралган эди. Кўзидан шошқатор кўз ёшининг қатралари тушиши янада Аминни ажаблантирди. Ундан нега бундай кайфиятда эканлигини сўраш жуда-жуда мушкул эди.\nУсмон оға кўз ёшларини артиб, Ниёзалига Амин билан кўришиш учун ўрин бўшатиб чекароққа чиқиб, синиққан ва қизарган кўзлари билан кўришаётганларга бирма-бир боқиб турди. Навбат ўғли билан Аминга келганда унинг қалби яна маюсликка чулғанди. Кечагина жажжигина ҳовлисида чопқилаб юрган болакай – Амин шу турганлар ичидаги энг серғайрат ва кучли ботир эди. Йиллар, ойлар оқин дарёнинг сувидан ҳам тез ўтарлиги билинди қолди. Усмон оға ўзларининг ўрнини ёшларга бўшатиб, ўзлари лахад сари кетаётганидан эмас, уларнинг дийдорига, гурунглашиб ўтиришига халал бўлаётган, ҳамда галма-гал ораларидан бир-икки нафардан қадрдонларни йўқотишга сабаб бўлаётган урушнинг совуқ нафаси уни махзун қиларди.\nУсмон оғанинг қалбига илиқлик олиб кираётган важҳлар ҳам йўқ эмасди. Амин билан майдонга биринчи марта бирга тушиши бўлса, айнан мана шу ўрин иккаласи ҳам суйган Жалолиддин бошчилигидаги маърака бўлиб, уларнинг кучига куч, қувватига қувват қўшар эди. Билол оға олиб келган хабарларга кўра душман билан тўқнашув яқин кунлар ичида содир бўлиши кутилмоқда экан. Тоҳир оға Усмон оға, Илёс, Мардон Али ва Амин билан хайрлашиб, Билол оға ва Қосим оғалар билан биргаликда ўзларига ажратилган алоҳида чодир томонга жўнашди. Бу гал Аминни Усмон оға билан бирга бўлишига айнан Тоҳир оғанинг ўзи изн берган бўлди. Унинг муҳаббатини ўзи кўриб, ўзи билиб туриб, иккаласи йўлиққан бу галги маъракада бирга бўлишларини ирода этди. Ёшлигидан бутун имкониятини бағишлаб, улғайтирган Усмон оғани – меҳри тошиб турган Аминига яқин ўринда бўлишини ҳоҳлади. Бу ишдан Усмон оғанинг-ла эмас, Илёснинг ҳам кўнгли ниҳоятда кўтарилди. Укаси Ийсонинг ўрнини билинтирмаслигига қувонган Илёс бу хабарни эшитгани ҳамон, Аминни маҳкам бағрига босиб, елкасига шапатилади. Буларнинг ичида турган Мардон Али ҳам Амин улар билан бирга бўлишларини эшитиб, ичига сиғмай қувониб, шодликка тўлиб тоша бошлади.


Тарих факультети шаҳардан ташқарига кўчирилганига талабалар бироз норози | Nigoh.uz\nHome Foto/Video Тарих факультети шаҳардан ташқарига кўчирилганига талабалар бироз норози\nЖиззах давлат педагогика институти талабалари мурожаат қилишди. Маълум бўлишича, институтнинг тарих факультети талабалари жорий ўқув йилда таҳсилни марказдан олисда, Шароф Рашидов тумани Сўлоқли қишлоғидаги собиқ касб-ҳунар коллежида бошлашган.\nЁшлар аввало, айнан тарих факультетининг марказдан узоққа жўнатилгани, Сўлоқлида сифатли таълим олиш учун шароит йўқлиги, иситиш тизими, ошхона, кутубхона ва ётоқхона билан боғлиқ муаммолар борлигини билдиришган.\nKun.uz ҳолатни ўрганиш мақсадида ҳозирги кунда Шароф Рашидов тумани Сўлоқли маҳалласида фаолият бошлаган ЖДПИнинг тарих факультетида бўлди.\nФакультет институтнинг бош биносидан 10 километр узоқликда жойлашган. Собиқ коллеж биноси шундоққина катта кўча ёқасида жойлашган экан. Хоналарда таъмирлаш ишлари олиб борилаётганига гувоҳ бўлдик.\nТарих факультетининг декан ўринбосари Фаррух Акчаев мазкур бино 720 ўринга мўлжаллангани ва айни вақтда факультет талабалари 600 нафарни ташкил этишини маълум қилди. Ф.Акчаевнинг айтишича, талабалар куннинг биринчи ярмида таҳсил олиши, куннинг иккинчи ярмида турли тўгаракларга жалб қилиниши, ўз устида ишлаши мумкин бўлади. Ҳозирча бино таъмирланаётгани учун кутубхона, спорт зал, ошхона ишламай турибди. Иситиш тизимидаги муаммолар ҳам бартараф этилганини айтди.\nФаррух Акчаев, Жиззах ДПИ тарих факультети декан ўринбосари\nДекан ўринбосари ҳамроҳлигида дарс жараёнини кузатдик. Талабалар ҳам, ўқитувчи ҳам қишки кийимда, бош кийимлар ечилмаган. Чунки аудитория ҳақиқатан ҳам енгил кийимда ўтириб дарс қилиш даражасида иссиқ эмас.\nСаулбек Киставбаев, фалсафа фанлари доктори\nФалсафа фанидан фалсафа доктори Савулбек Киставбаев ҳам қишки кийимларини ечмаган ҳолда дарс ўтаётган экан. Домла ушбу бинода ҳозирча камчиликлар бўлишини табиий баҳолади. Таъмирлаш тугагач, бу камчиликлар бартараф этилишига умид билдирди.\nСуҳбат асносида маълум бўлдики, узоқроқ туман ёки вилоятлардан келиб таҳсил олаётган талабалар Сўлоқлига табиийки ҳар куни қатнамайди. Шу атрофдан ижарага уй олишган. Тўртинчи курс талабаси Элмурод Мирзаев ойига 200 минг сўмдан ижара пули тўлаётганини маълум қилди.\nҚишлоқ уйларида қишнинг кунида талабалар учун қулай шароитга эга уйнинг топилиши ҳам табиийки, муаммо. Бу борада қишлоқ одамларида кўникма йўқ. Улар ижарага одам қўйиб ўрганишмаган. Айнан шу ҳолат ҳозирча талабаларга ноқулайлик туғдирмоқда.\nТўртинчи курс талабаларининг айтишича, уларда нафақат жорий ўқув йили, балки бундан олдинги йилларда ҳам бино билан боғлиқ муаммолар бўлган. Институтнинг бош биносида деярли сўнгги йилларда тез-тез таъмирлаш ишлари олиб борилгани учун ҳам улар қўним топишмаган. «Институтни битиряпмиз, биз ҳам истаймиз замонавий, шинам хоналарда, костюм-шимда ўтириб дарс ўтишни. Дарсдан кейин кутубхона, умуман зарур шароитлар бўлса қанийди! Ўқиш даври кўча-кўч билан ўтяпти», дейишди улар.\nВазият бўйича факультет декани Аҳрор Пардаев ҳам ўз муносабатини билдирди.\nТарих факультети декани Аҳрор Пардаев\n«Ҳозирча фақат биринчи ва тўртинчи курс талабалари анъанавий ўқитиляпти. Икки-учинчи курслар, шунингдек, бизга ариза билан чиққанлар, қиз болалар ва шароити оғир бўлган талабаларимизга ҳам онлайн ўқишни давом эттиришларига рухсат бердик. Ҳозирча еттита хонада дарс ўтиляпти. Пандемия сабабли таъмирлаш ишлари кечикиб кетди, улгурмай қолдик.\nҲақиқатан ҳам уч кун иситиш тизимида муаммо бўлгани сабабли хоналар совиб кетди ва талабаларимиз ҳақли эътироз билдиришди. Мана, бу муаммо ҳам шу кунларда ҳал бўлди. Назаримда, бизнинг асосий муаммомиз айни вақтда институт бош биноси ва факультет ўртасида автобус қатновини йўлга қўйиш. Бу бўйича ҳам вилоят ҳокимлигига, институт раҳбариятига маълум қилганмиз», деди Аҳрор Пардаев.\nБир нарса аниқки, айни вақтда икки юзга яқин талабалар анъанавий таълим олмоқда. Тез орада бино таъмирланади ва қамров тўлиқ бўлади. Афсуски, талабалар учун мўлжалланган факультет ошхонаси ўттиз-қирқ ўриндан кўп эмас. Декан Пардаев айтган иккита маҳаллий ошхонада овқатланишни эса ҳамма талабанинг ҳам чўнтаги кўтаравермайди.\nУмуман, тарих факультетининг вилоят марказидан кўчирилгани юзасидан институтнинг молия-иқтисодиёт ишлари бўйича проректори Фурқат Тўраев изоҳ берди.\nЖДПИ молия-иқтисодиёт ишлари бўйича проректори Фурқат Тўраев\n«Тарих факультети талабалари бош бинога кўчишни сўрашяпти. Маълумот ўрнида айтаман, ҳозирги вақтда институтда 14 мингга яқин талаба таҳсил олмоқда. Институтнинг мавжуд биносида бунча талабани ўқитишнинг имконияти йўқ. Шу сабабли нафақат тарих факультети, балки информатика-математика ҳамда сиртқи факультетларимизни ҳам марказдан четроққа, балансимизга олинган коллеж биноларига кўчиряпмиз.\nКоллежлардан олинган биноларда тўлиқ таъмирлаш ишлари давом этяпти, иссиқлик тизими янгиланди. Тан олиш керак, иссиқлик тизимидаги носозлик ва газ босимининг пасайиб кетгани сабабли бир муддат Сўлоқлидаги биномизни исита олмадик. Шу ҳолат ҳам талабаларнинг эътирозига сабаб бўлди. Ҳозир бу муаммо бартараф этилган.\nКелгуси ўқув йилидан бошлаб кўчирилган факультетларимиз учун ўз биноларига яқин ҳудудда ётоқхоналар қуришни режалаштиряпмиз», деди Фурқат Тўраев.\nОчиғини айтиш керак, биз олий ўқув юртларимизни албатта вилоятнинг марказида, бош шаҳарда бўлишига одатланганмиз. Ваҳоланки, аҳолининг тобора ортиб боравериши ва марказга тўпланиши ноқулайликларни кўпайтиради. Шундай экан, олий таълим муассасаларининг турли ҳудудларда филиал ва бўлимлари бўлиши табиий ҳол албатта.\nМуаммо шундаки, ҳозирча Жиззах давлат педагогика институтининг тарих факультети жойлашган ҳудудда умуман олий таълимга хос бўлган инфраструктура мавжуд эмас. Оддийгина талабалар ётоқхонаси, ошхона, транспорт, кутубхона, уяли алоқа билан боғлиқ камчиликлар бартараф этилмаган. Бизнингча, янги ҳудудда аввал шароит яратилиб, кейин талабалар кўчирилганда, эътирозларга ўрин қолмасди.\nTags: Институтпедагогика институтиТалабатарихфакультет


Ўрмонлар чиқиндилардан ҳимоя қилмайдими? Қўриқхоналар нега CO2 ютмасдан, аксинча уни чиқармоқда?\nЮНЕСКОнинг 257та ўрмон қўриқхоналаридан ўнтаси сўнгги 10 йил ичида заҳарли карбонат ангидрид гази чиқарувчи манбага айланди.\nБунга ўрмон ёнғинлари айбдор. Ёнғинлар углероднинг атмосферага тарқалишига олиб келади, бу эса исиш ва янги ёнғинларни келтириб чиқаради. ЮНЕСКО қўриқхоналари тармоғининг атмосфера ифлосланишига қарши курашишдаги самарадорлиги тўғрисида илк бор батафсил маълумот олинди.\n«Илгари умумий майдони Германия ҳудудидан икки баробар кўпроқ бўлган ушбу ўрмонлар ютадиган карбонат ангидрид гази миқдорини фақат тахмин қилиш мумкин эди», дейилади ЮНЕСКОнинг янги ҳисоботида.\nҲужжатда келтирилган 10та қўриқхона орасида Россияга тегишлиси ҳам мавжуд. Аниқроғи рус-мўғул қўриқхонаси. Бу «Убсунурская котловина» давлат қўриқхонаси бўлиб, Россияга тегишли қисми Тува республикаси ҳудудида жойлашган.\nТадқиқотчилар айрим тасалли берувчи маълумотларга ҳам эга – ЮНЕСКО захиралари карбонат ангидридни самарали ўзлаштиради. Сўнгги 20 йил ичида ушбу 69 миллион гектар ўрмон йилига 190 миллион тонна карбонат ангидрид газини ютган.\n«Бу Британияда қазиб олинадиган ёнилғини ёқишдан чиқадиган чиқиндининг деярли ярми. Илгари иқлим ўзгаришига қарши курашда ўрмонларнинг ўрни ҳақида бизда батафсил маълумот мавжуд эмасди», дейди ҳисобот муаллифларидан бири Карвальо Ресенде.\nБироқ ўрмонлар учун таҳдидлар кўп. Ҳисоботда ноқонуний кесишдан тортиб, исиш сабабли янада кўпроқ содир бўлаётган ёнғинларгача бўлган хавф омиллари келтирилган.\nКалифорния хиёбонидаги секвойя - Ер юзидаги энг кекса дарахтлардан бири ўрмон ёнғини қурбони бўлди\nҚўриқхоналар қанча углерод чиқаришини аниқлаш учун олимлар ердаги ўлчамлардан ташқари сунъий йўлдош маълумотларидан ҳам фойдаланишди. Тадқиқот натижасида 2001 йилдан 2020 йилгача чиқиндилар ва карбонат ангидрид газининг сақланиши динамикасини йиллар бўйича аниқлашга муваффақ бўлишди.\nМаълум бўлишича, ўнта қўриқхона ушбу даврда чиқарганидан кўра кўпроқ углерод сақлаган. Гап турли қитъаларда жойлашган ҳукуматлар томонидан махсус қўриқланадиган ҳудудлар ҳақида бормоқда. «Шунга қарамай, улар жуда катта босим остида», дейди доктор Ресенде.\nКанададаги Пимачёвин Аки қўриқхонаси / HIDEHIRO OTAKE\nҚўриқхоналарга бўладиган таҳдидлар табиий ва техноген характерга эга.\nҲисобот муаллифлари кузатувларидан маълум бўлишича, 2010-йиллар ўрталаридан (тахминан 2015-2016 йиллардан бошлаб) қўриқхоналарда ўрмон ёнғинлари тез-тез содир бўла бошлади. Олимлар бу ҳодисани глобал исиш ва қурғоқчилик билан боғлашмоқда. Тадқиқотчилар 2016-2017-йилларда Сибирда ва 2019-2020-йилларда Тасманияда бўлган ёнғинларни мисол тариқасида келтиришган. Мазкур ёнғинлардан ҳар бири мамлакатнинг ўртача миқдордаги йиллик чиқиндилари даражасида карбонат ангидрид ажралишига сабаб бўлган.\nОлимларнинг таъкидлашича, илгари ёнғинлар кам кузатилган тропик ҳудудларда ҳам ёнғинлар кўпаймоқда. Ёнғинлар ҳар доим ҳам табиий сабаблар туфали юзага келмаяпти.\n«Масалан, ёнғин қўриқланадиган ҳудуд ташқарисида юзага келиб, кейин унинг ҳудудига ўтиши мумкин. Ўрмонларни ноқонуний кесиш, ферма қуриш учун тозалаш ва шунга ўхшаш фаолиятлар каби инсон омили ўрмонлар учун асосий таҳдид бўлиб қолмоқда», дейди доктор Ресенде.\nЁнғинлар атмосферага карбонат ангидрид чиқарилиши сабабчисига айланмоқда, бу эса исиш ва янги ёнғинларга олиб келади. «Бу боши берк кўча», - дейди Ресенде.\nКислород ўрнига кўпроқ карбонат ангидрид ажратувчи ЮНЕСКО қўриқхоналар:\nСуматрадаги Тропик ёмғир ўрмони, Индонезия\nРио-Платано қўриқхонаси, Ҳондурас\nЙосемити миллий боғи, АҚШ\nУотертон-Глэсиер боғи, Канада ва АҚШ\nМахонжва тоғи, ЖАР\nКинабалу боғи, Малайзия\n«Убсунурская котловина» қўриқхонаси, Россия ва Мўғулистон\nКатта каньон қўриқхонаси, АҚШ\nМовий тоғ, Австралия\n14:26 / 17.08.2021\nФранция жанубида ўрмон ёнғинлари сабабли минглаб одамларни эвакуация қилиш бошланди


Тожикистон Бош прокурори: Махмурод Одинаев тергов пайтида калтакланмаган\nТожикистон Бош прокуратураси Тожикистон Социал-демократик партияси раисининг ўринбосари ва ижтимоий тармоқ фаоли Махмурод Одинаевнинг калтакланганини рад этди. Охирги суд мажлисида Одинаевнинг ўзи тергов пайтида калтакланганини айтган.\nТожикистон Бош прокуратураси Интернетда ижтимоий тармоқлардан фаол фойдаланган Тожикистон Социал-демократик партияси раисининг ўринбосари Махмурод Одинаевнинг калтакланишини рад этди. Охирги суд мажлисида Одинаевнинг ўзи тергов пайтида калтакланганини айтган.\nТожикистон Бош прокурори Юсуф Раҳмон 2 февраль куни бўлиб ўтган матбуот анжуманида Одинаевни ҳеч ким калтакламаганлигини айтди: «У калтакланди деган барча гаплар ёлғон ва провокациялардир».\nОдинаевнинг қариндошларининг сўзларига кўра, ҳибсга олиш пайтида қийноққа солиниши натижасида сиёсатчининг умуртқаси жароҳатланган. Ҳукм чиқарилишидан олдин мухолифатдаги сиёсатчининг ўзи калтакланганини айтди.\nШунингдек, Юсуф Раҳмон Махмурод Одинаевга нисбатан унинг айбдорлигини исботловчи етарли далиллар тўпланганлигини қўшимча қилди.\n28 январь куни Рудаки Одинаев туман суди 14 йилга озодликдан маҳрум қилди. Судья уни безорилик ва «Тожикистон конституциявий тузумини зўравонлик билан ўзгартиришга оммавий даъват қилиш» да айбдор деб топди. Аммо Одинаевнинг ўзи ва унинг қариндошлари суд ҳукмини адолатсиз деб ҳисоблайдилар ва юқори идораларга шикоят қилишларини эълон қилишди.\nМахмурод Одинаев ўтган йилнинг декабрида ҳибсга олинган, унинг суд жараёни 25 январда бошланган. Аввалроқ прокуратура уни 15 йилга, ўғли Ҳабибулло Ризаевни эса тўрт йилга озодликдан маҳрум этишни талаб қилганди.\nМаҳмурод Одинаевнинг ўғли Ҳабибулло Ризаев суд қарори билан 58 минг сомоний (5 минг доллардан ортиқ) миқдорида жаримага тортилди.\nМахмурод Одинаевнинг исми маҳбус Ҳамза Икромзоднинг ўлими ҳақидаги шов-шувли ишда гувоҳ бўлган ўғли Суннатулло Ризаевнинг қийноққа солингани ҳақида эълон қилганидан кейин матбуотда пайдо бўлди. Кейинчалик, Ризаев ёлғон маълумот тарқатишда ва ахлоқ тузатиш муассасасида ишлаш тартибини бузганликда айбдор деб топилди.\nСиёсатчи тез-тез ижтимоий тармоқларда Тожикистон ҳуқуқни муҳофаза қилиш органларининг ҳаракатларини танқид қилди.\nОдинаевнинг қариндошларининг сўзларига кўра, у 20 ноябрь куни у ўзининг Facbook-даги саҳифасида Душанбеда мери Рустам Эмомалига пойтахтнинг марказий майдонида намойиш ўтказишга рухсат беришни сўраб мурожаат қилганидан кейин ғойиб бўлган. Икки ҳафтадан сўнг у Душанбе шаҳрида ҳибсга олинган.\nМухолифат гуруҳлари Махмурод Одинаев ва унинг ўғилларига нисбатан ҳибсга олишлар ва ҳукмларни «асоссиз» деб аташди ва уларни унинг сиёсий фаолияти ва ҳукуматни доимий танқид қилиш билан боғлашди.


Талабалар КБРЯ хавфсизлиги қоидалари билан таништирилди - Уч илдиз\nЕврокомиссиянинг кимёвий, биологик, радиологик ва ядровий (КБРЯ) хавфсизлик\nбўйича эксперти иштирокида Мирзо Улуғбек номидаги Ўзбекистон Миллий университетида “КБРЯ хавфсизлик: Нималарни билишимиз лозим” мавзуида семинар ташкил этилди.\nЎзбекистон Республикаси саноат хавфсизлиги қўмитаси ва Еврокомиссиянинг Тошкентдаги КБРЯ хавфсизлик бўйича илғор тажрибалар маркази кўмагида ўтказилган мазкур тадбирда университет талаба ёшлари КБРЯ хавфсизлик қоидалари билан таништирилди.\nСеминарни Марказий Осиё ва Кавказ биохавфсизлиги ассоциацияси президенти, биология фанлари доктори, профессор Лела Баканадзе олиб борди.\nЛ.Баканадзе Еврокомиссиянинг Тошкентдаги КБРЯ хавфсизлик бўйича илғор тажрибалар марказида фаолият кўрсатади. Узоқ йиллардан буён айни соҳадаги тадқиқотлар ва тажрибаларни ўрганиб келади.\n- Бугун фан-техника, саноат шиддат билан ривожланаётган даврда яшамоқдамиз, — деди Л.Баканадзе. — Мазкур шароитда инсонлар саломатлигига хавф солаётган кимёвий, биологик, радиологик ва ядровий таҳдидлар ҳам кучайиб бормоқда. Қўзғатувчиси бактерия, вируслар бўлган юқумли касалликларни ўз ичига олувчи биохавф долзарб бўлиб қолмоқда. Биохавфни олдини олиш усуллари ичида энг таъсирчани гигиена қоидалари ҳисобланади.\nСеминар давомида талабаларга кимёвий, радиологик ва ядровий таҳдидлар, уларга қарши хавфсизлик чоралари бўйича ҳам маълумотлар берилди.\nКБРЯ хавфсизлик бўйича аҳоли хабардорлигини ошириш мақсадида ташкил этилган шу каби семинарлар Самарқанд давлат тиббиёт институти, Нукус давлат университетида ҳам ўтказилди.\nNext story Осуда ҳаёт асоси


Термиз шаҳрида “Маҳаллабай” ишлашнинг янги тизими амалда\nҲокимлик янгиликлари / 2022-01-21\nПрезидент Шавкат Мирзиёев раислигида 15 январь куни маҳаллабай ишлашнинг янги тизимини йўлга қўйиш ва аҳоли бандлигини таъминлаш буйича 2022 йилдаги устувор вазифаларга бағишланган видеоселектор йиғилишида берилган топриқлар ижросини таъминлаш мақсадида Термиз шаҳридаги “Паттакесар” маҳалла фуқаролар йиғини ҳудудида кенг кўламли чора-тадбирлар амалга оширилмоқда.\nТадбир доирасида маҳаллада истиқомат қилувчи ишсиз фуқаролар бандлигини таъминлаш мақсадида меҳнат ярмаркаси ўтказилиб, 210 нафар ишсиз фуқароларнинг бандлиги таъминланди.\nШунингдек, режа бўйича маҳалла ҳудудидаги жойлашган 1 км. дан ортиқ кўчаларга тош-қум аралашмаси тўкиш ишлари амалга оширилди. Малакали мутахассислар томонидан маҳалла аҳолиси чуқурлаштирилган тиббий кўрикдан ўтказилиб, “Соғлом авлод учун” халқаро ҳайрия фонди томонидан 9 турдаги бепул дори-дармонлар ва кўзойнаклар берилди.\nМаҳалладаги 15 та муддатини ўтаган электр ёғоч устунлар бетон устунларга алмаштирилди. Маҳалла аҳолиси ва шаҳар ташкилотлари ишчи ходимлари билан биргаликда ҳудудда ободонлаштириш ва кўкаламзорлаштириш ишлари олиб борилиб, “Яшил макон” умуммиллий лойиҳаси доирасида йўл ёқаларига 1000 тупдан ортиқ дарахт ва бута кўчатлари экилди.\nКуни кеча бошланган тадбирда вилоят ҳокими Тўра Боболов иштирок этиб, амалга оширилаётган ишлар билан бирма-бир танишди. Маҳаллада олиб борилаётган ишларни сифатли ва режали асосда ташкил этилиши юзасидан мутасаддиларга тегишли топшириқ ва кўрсатмалар берди.\nШундан сўнг, вилоят раҳбари маҳалла ҳудудида йиллар давомида қаровсиз бўлиб турган ва айни вақтда замонавий кўринишда қайта таъмирланиб, зарур жиҳозлар билан таъминланган Термиз шаҳар 5-сонли оилавий поликлиникаси шахобчасининг тантанали очилиш тадбирида иштирок этди.\nКун давомида маҳалладаги ободонлаштириш ва кўкаламзорлаштириш ишларига 1000 нафарга яқин хашарчилар иштирок этди.\nКенг кўламда бошланган қурилиш-таъмирлаш ва ободонлаштириш ишлари давом этмоқда.


Мен «келажаги буюк» юрт фарзандларини келажагидан даҳшатга тушаман « Ўзбекистон Халқ Ҳаракати\nМен «келажаги буюк» юрт фарзандларини келажагидан даҳшатга тушаман\n20 July 2017 - 11:53\n“Тарбия биз учун ё ҳаёт ё мамот, ё нажот – ё ҳалокат, ё саодат – ё фалокат масаласидир”, деган эди ўтган асрнинг бошларида миллатнинг буюк инсони, педагог, шу миллат учун жонини фидо қилган Абдулла Авлоний.\nЎзбекистон ёшларини тарбия, таълим масаласи бугунги кунда қай аҳволда? Қуйида бу масалани биргина Қўқон шаҳри мисолида кўриб чиқишга ҳаракат қиламиз.\nМайли, бугун диний мавзуда гап очмайлик, оддий ёшларимизни бугунги дунёвий билими ва тарбияси ҳақида гаплашайлик.\nБиз замон талабига мос мутаҳасис тайёрламоқчи эканмиз, биринчи навбатда ўқув даргоҳларимизни нафақат шакли, қиёфаси ва таркиби, балки моддий базаси ҳам замонавий бўлиши давр талаби.\nШаҳар ўқув юртларини моддий техник базасини янгиламасдан туриб, ҳозирги замон талабларига жавоб берадиган мутаҳасислар етиштира олмаслигимиз аниқ гап. “Тезкор ислоҳотларга” қарамасдан шаҳримиз ўқув юртларида ҳамон алмисоқдан қолган ўқув жиҳозлари асосида ўқитиш ишлари олиб борилмоқда.\nЖаҳонда қанча саводли, илм ва маърифатли киши бўлса, уларнинг бари ўқитувчи таълим тарбиясидан баҳраманд бўлган. Ўқитувчилар улуғ ғояларни аҳоли орасига олиб кирувчи, комил инсонни тарбияловчи, илмпарвар ва маърифатпарвар кишилардир.\nМамлакатда бирор киши йўқки, у хоҳ ишчи бўлсин, хоҳ ҳоким, академик бўлсин, хоҳ тадбиркор ёки фермер, ҳарбий ёки доктор бўлсин, барча-барчаси ўқитувчидан сабоқ олган. Ҳақиқий ўқитувчи ҳақли равишда киши қалбининг инженерларидир. Эндигина ақлини таний бошлаган мурғак қалбдан, юксак маънавиятли инсонларни шакллантирадиганлар, инсонлар дилига ёруғлик ва зиё олиб борадиганлар ўқитувчилардир.\nКейинги 20-25 йил шаҳримизда замонавий, кўзни қамаштирадиган, ақлни лол қолдирадиган хашаматли тўйхоналар, қиморбозларнинг афсонавий пирлари орзу қилиб етиша олмаган чойхоналар, тижоратчию, бозорчиларга яратиб берилаётган қулайликлар, сарроф ва аллофларга қаратилган алоҳида эътибор, бир биридан «шинам» меҳмонхонаю ҳилватхоналарни кўриб, зиёли инсонларни ҳаваси эмас, ғазаби келмоқда.\n“Фарзандларимизни бахту-иқболи, уларнинг ҳеч кимдан кам бўлмай вояга етишлари учун баркамол авлодни тарбиялаш масаласи давлат сиёсатининг устувор йўналишларидан бири этиб белгиланган”, “фарзандларимиз биздан кўра кучли, билимли, доно ва албатта бахтли бўлишлари шарт”, деган шаблон гапларни қайтаравермай, шаҳар раҳбарияти зиё масканларига ва зиёлиларга эътиборни қаратиши зарурдир.\nМуҳтарам шаҳар раҳбариятидаги, жаноблар! Қўқон шаҳрида (Ўзбек миллатида) ҳамма замонларда ҳам зиёлиларга, ўқитувчи устозларга, миллатни тоғдай таянчи, орзу-армонларининг ифодачиси, фидойи инсонлар деб қаралган.\nҲақиқий зиёли устоз, мураббий ҳатто ёлғон гапирганда ҳам одамлар унга ишонган, чунки зиёли, ўзини ўлим кутиб турганда ҳам ҳеч қачон халқни алдамаган, баъзи бир амалпараст, мансабдор раҳбарларга ўхшаб аҳолини хаққини еб-битирмаган.\nЎқитувчи устозларни қадрига етган, улар билан маслаҳатли иш қилинган юртда, ҳар доим осойишталик, тинчлик, барқарорлик ва юксалиш бўлган.\nТўғрисини тан олиб айтадиган бўлсак, бугунги кунда шаҳримизни маънавий, маърифий ва ижтимоий аҳволи нафратланадиган даражага тушган.\nШаҳарда маънавий муҳит, маориф соҳаси ниҳоятда танг аҳволда.\nДунё иморатларининг энг улуғи бўлган мактабларнинг аҳволи эътибор талаб бўлиб қолган, ўқув моддий базаси жуда ночор аҳволда.\nХимия, физика, география фанларидан ўқув жиҳозлар тўғрисидаги аҳволни ёзишга қўл бормайди. Оддийгина дунё харитаси, глобус, компаслар ўқувчиларнинг орзуси, ўқувчилар бундай ўқув жиҳозлари борлигини телевизор орқали кўришади холос.\nМактабларда бир синфда 45 тадан 55 тагача бола сабоқ оляпти.\nҚиш мавсумида аҳвол янада аянчли тус олмоқда. Синф хоналарини ўқувчилар уйидан ўтин олиб келиб иситишга мажбур, синф хоналар, коридорлар тутунга тўла….\nМактабни ота-оналар, ўқитувчиларнинг ўзлари ҳашар йўли билан таъмирлашади.\nМактаб устахонасида ускуналар «анқонинг уруғи», фан хоналари, кабинетлар жуда ғариб, камбағал, спорт заллари, кутубхоналар замон талабига умуман жавоб бермайди.\nЭнг шарафли касб эгалари ҳам борган сари раҳбарият меҳрига муҳтожлик сезмоқда. Шаҳар ўқитувчилари ва ўқувчилари кўпгина фан соҳалари бўйича янги дарсликлар ва дастурларни, ўқув жиҳозларини топиша олмайди. Республикамизни бошқа вилоятларида аҳвол қандай билмайман. Аммо бизни шаҳар болалари ҳам пойтахтдаги каби шароитлар ва керакли қурол-анжомлар билан таъминланиши керак, деб ўйлайман.\nУйим мактабни олдида бўлгани сабаб, ҳар куни мактабга келаётган болаларни кўраман. Мактабга келаётган қизларни оғзидан чиқаётган сўзларга чидаб бўлмайди, ўғил болалар қўлида сигарет билан келади. Ҳаттоки, синфхоналарда нос, сигарет чекадиган ўқувчилар бор. Ўқишни, билимни аҳволини гапирмаса ҳам бўлаверади. Оддий каррани аксарият ўқувчилар билмайди. «Алишер Навоий ким бўлган?» десангиз, анграйиб қараб туради.\nШуми буюк келажак? Шуми таълимга бўлган юксак эътибор? Очиғи, мен «келажаги буюк» юрт фарзандларини келажагидан даҳшатга тушаман.\nБуларни ҳаммаси фалаж ҳолатидаги таълим тизимимизни нақадар аянчли эканлигидан далолат қилади.\nЎз соҳасининг билимдонлари мактабни тарк этмоқда, устига-устак дарсларни мутаҳасис бўлмаган, фундаментал билимга эга бўлмаган одамлар ўтишмоқда. Мактабларда аёл ўқитувчилар ҳаддан зиёд кўпайиб кетган, раҳбар лавозимларда аксарият аёллар, (мен бу билан аёлларни камситмоқчи эмасман, лекин фарзандларимизни таълим тарбиясида эркакларни ўрни нақадар муҳимлигини унутмаслигимиз керак).\nАксарият устоз-муаллимлар ўз билимини, маҳоратини оширишга интилмай қўйган, эркак ўқитувчилар сердаромад ишларга ўтиб кетган. Порахўрлик деган иллат мактабларда ҳам ўзга соҳалар каби чуқур илдиз отган. Афсуски, масъул лавозимда ишлаётганлар орасида лоқайдлик касалига йўлиққанлар талайгина.\nЯширишни ҳожати йўқ, таниш-билишчилик, ўзаро манфаатдорлик, мансабдор шахсларни таъсир ўтказиши, адолатсизликлар, ноҳақликлар ҳам маориф соҳасига кириб келиб бўлган.\nШаҳар мулозимлари камчиликларни кўриб, кўрмасликка олади, йиғилишларда, мажлисларда ҳеч нарсани кўрмагандек, оғзига талқон солиб ўтиради. Гўёки, минбарга чиқиб ҳақиқатни айтадиган бўлса, амалидан ажраб қоладигандек.\nКўрган билган нуқсонларни яширсак, боз устига «ҳамма нарса яхши, ҳеч нарсадан камчилик жойимиз йўқ», деб ёлғон гапираверсак, ёзаверсак, бора-бора кемтик жойларимиз катталашиб, газак олиб кетадику?!\nПрезидентни ўзи «камчиликни айт, муаммо бўлса биргалашиб ҳал қилайлик» деб турганда бу аҳвол туришларинг, миллатга, ватанга, президентга қилинаётган ҳиёнат деб ҳисоблайман.\nШаҳримиз аҳолиси қарийб уч юз минг кишини ташкил қилади.\nШаҳримизда маънавият ва маърифатга дахлдор бўлмаган масканлар кўпайгандан кўпайгани рост ва ҳақиқат.\nБугунги кунда шаҳримиздаги ҳашаматли тўйхоналар, гўзаллик ва келинлар салонлари, интернет кафелар, компютер ўйингоҳлари, чойхоналар, кафелар, дискотекалар, ва ҳоказоларни… баркамол шахсни «тарбиялашдаги» ҳиссасини шаҳримиздаги фожеалар, ёшлар ўртасидаги жиноятчиликлар, бузуқликлар кўрсатмоқда.\nКитоб ўқимаган ёшлар ношуд ва нотавон, оддий бир ҳаётий муаммони ҳал эта олмайдиган, мутаассиб, жиноятга мойил, тақлидчи, «серка»ларни орқасидан эргашадиган, манқурт-зомби бўлиб қолиши мумкин.\nМанавият ва маърифатдан бебахра, қаровсиз ёшлар келажакда ким бўлади?\nУлардан нима кутамиз?\nТарбиясиз, қаровсиз ёшлар кўпаяверса, раҳбарлар ўз ҳузури ва жиғилдонини ўйлайверса, нафс балосига гирифтор бўлса, эртага миллат, давлат тақдири нима бўлади?\nЭнг ташвишланарлиси йигитлар бангихонадан, қиморхоналардан, бильярдхоналардан, қизлар гўзаллик салони ва дискотекалардан боши чиқмайдиган, қўлига китоб ушламайдиган ёшлар эртага ким бўлади?\nОммавий ммаданиятга қул бўлганлари қандай фуқаро бўлади?\nШу ва шунга ўхшаш саволлар жуда кўп.\nДунёнинг саккизинчи мўъжизаси деб эътироф этилган китобни ўзига дўст деб билган ёшларимиз келажагимизни чинакам пойдевори бўла олади.\nБунинг учун эса уларни аввало китоб билан таъминламоқ керак.\nҲозирда республикамизда 100 дан ошиқ нашриёт йилига 40 миллион дан ошиқ китобни ўқувчиларга тақдим қилаётган экан.\nБу чоп этилаётган китоблар билан ёшларни, шаҳар аҳлини баҳраманд этиш сиз ва бизни бурчимиз.\nСўзим сўнгида бир мисол келтирмоқчиман.\nАнча йиллар аввал Хитойлик олимлар «нима учун бизда оламшумул кашфиётлар қилинмаяпти? Нега »АППЛE, ГООГЛE” компаниялари каби фавқулодда янгиликларга қўл урилмаяпти?, дея ўйланиб қолдилар. Бу саволларга жавоб топиш мақсадида бир гуруҳ мутахассислар жаҳонни айланиб чиқдилар, кашфиётчилар билан суҳбатлашдилар, узоқ таҳлиллардан сўнг, дунёнинг буюк кашфиётчилари болалик чоғларида бадиий адабиётни кўп ўқиганликлари аниқланди.\nШундан сўнг Хитойликлар китобхонликка алохида эътибор қарата бошладилар.\nНазаримда бундан албатта ибрат олиш зарур.


Кўпчилик “Омонат” деганда “Дўстим, шу пулим сенда туриб турсин. Эртага оламан” дейишини ва шу пулни эгасига эҳтиётлаб ўз ҳолида қайтаришни тушунади. Тўғри, бу ҳам омонат. Аммо омонат тушунчаси кенгроқ маънони ифода қилади. Унинг турлари кўп. Энг муҳим омонат – Дин омонатидир! Аллоҳ таоло Қуръонда шундай марҳамат қилган:\n“Албатта, Биз бу омонатни осмонларга, ерга ва тоғларга таклиф қилдик. Бас, улар уни кўтаришдан бош тортдилар ва ундан қўрқдилар. Уни инсон кўтарди. Дарҳақиқат, у ўта золим ва ўта жоҳилдир”. (Бу омонат нима эди, деган саволга уламоларимиз ушбу оятдан ва бошқа манбалардан келиб чиқиб: «Шариат таклифлари ва Аллоҳнинг фарзлари», деб жавоб берадилар. Дарҳақиқат, инсон жинси (ҳамма эмас, албатта) ўта золимдир. Ўзига юклатилган ва ўзи қабул қилган омонатга мувофиқ иш юритмасдан ўзига ўзи зулм қилади. Инсон жинси ўта жоҳилдир, шунинг учун ўзи рози бўлиб, қабул қилиб олган омонатнинг улканлигини билмасдан, унга хиёнат қилади.) (Аҳзоб сураси, 72-оят(.\nДинимизга амал қилсак, бу омонатнинг риоясини қилиб, уни адо этган бўламиз. Агар амал қилмасак, бу омонатга хиёнат қилган, уни адо этмаган бўламиз.\nАллоҳ таоло бизга ато этган тана аъзолари ҳам омонатдир. Уларни асраш, касал бўлса, дарҳол шифокорга кўрсатиб, даволашнинг чорасини кўриш омонатга риоя қилишдир. Агар бирор аъзоимиз бемор бўлсаю, уни вақтида шифокорга кўрсатиб, муолажасига уринмасак, натижада у аъзо ўз фаолиятини бажара олмай қолса, биз унинг омонатлигига риоя қилмаган, уни чиройли адо этмаган бўламиз.\nБошқа тана аъзолари ҳақида ҳам шу гапни айтиш мумкин.\nШунингдек, аёл ҳам, фарзанд ҳам омонатдир. Уларнинг нафақасини қилиш, бемор бўлсалар, даволатиш, солиҳа, солиҳ қилиб тарбиялаш, хулқу атворларини яхшилаш борасида қайғуриш, буни назорат қилиш омонатга риоя қилиш ҳисобланади. Бордию уларни ўз ҳолларига ташлаб қўйилса, ахлоқларида, фикрлашларида нуқсон бўлса, ақидалари, ибодатлари нотўғри тарзда бўладиган бўлса, уларга масъул бўлган эр, ота омонатга хиёнат қилган бўлади.\nҲар бир касб ўз эгаси учун омонатдир. Инсон бир касбни ўргандими, энди шуни яхши ишга солиб, шу орқали халққа садоқат билан хизмат қилиши керак. Агар у ўз касбига нисбатан лоқайд, бепарволик қиладиган бўлса, касбига қўл учида ёндошадиган бўлса, касб омонатига хиёнат қилган бўлади.\nМасалан, ўқитувчи кабини олайлик. Бу касб эгаси ўз касбини севиши, уни садоқат, фидоийлик билан олиб бориши даркор. Агар ўқитувчи мактабда, коллежда, олийгоҳда талабаларга сидқидилдан дарс ўтмаса, бир соату йигирма дақиқа ичида шогирдларига бирор илмий янгилик тақдим этмаса, ўқувчилар билан гаплашиб ўтирса, вақтни беҳуда ўтказса, уларнинг вақтларини, умрларини совурса, ўқитувчилик омонатига, таълим бериш омонатига хиёнат қилган бўлади.\nШифокор беморларни даволашни яхшилаш мақсадида ўз устида ишламаса, турли касалликларга оид китоблар билан танишиб, илмини ошириб бормаса, беморларни даволашда сусткашлик, ўқувсизлик, дангасалик қилса, касбига беписандлик билан ёндошса, яхши пул берган беморларга эътибор қаратиб, қўли калталик қилганларга қўпол, юзаки муомала қиладиган бўлса, у шифокорлик омонатига хиёнат қилган бўлади. Бордию унинг ўқувсизлиги натижасида бемор ҳаётдан кўз юмса, чаласавод шифокор бунга зомин бўлади. Бу жиноятга ўқишни пулга битиришда, дипломни пулга сотиб олишда унга кўмаклашган кимса ҳам шерик бўлади.\nОшпаз овқат пишираётганда, ўта эҳтиёткор ва диққатли бўлиши керак. Агар у сигарет чекадиган ошпаз бўлса, сигаретни ташлагандан сўнг қўлларини яхшилаб совунлаб ювиб, кейин капгирни ушлаши керак. Қозон атрофида турганлардан бирортаси чекадиган кимса бўлса, “Нарироқда туринг. Сигаретингизнинг кули қозонга тушмасин!” деб уларни огоҳлантириши керак. Агар у сигарет, нос кабиларни ушлаб қўлини ювмаса, атрофидагиларни ҳам бу каби ҳолатлардан огоҳ этмаса, таомга, мусулмонларнинг луқмасига нисбатан бепарволик қилса, ошпазлик омонатига хиёнат қилган бўлади.\nНонвой хамир қораётганда пешонасидаги тер хамирга томмаслиги керак. Юзини, пешонасини артиб, қуритиб, кейин хамир қилишга уриниши керак. Шунингдек, ноннинг устига қатиқ ва бошқа нарсаларни суртиш учун ишлатиладиган асбоблар (масалан, щётка) ҳалол нарсалардан ишлаб чиқарилган, уларга ҳаром қилинган ҳайвонларнинг, жумладан, чўчқанинг юнглари ишлатилмаган бўлиши керак. Акс ҳолда у ҳам нонвойлик омонатига хиёнат қилган, бу омонатни адо этмаган ҳисобланади. Чунки, ошпаз, нонвой каби касб соҳиблари ўзларининг лоқайдликлари билан мусулмонларнинг луқмаси бевосита бузилишига сабаб бўлиб қоладилар. Шунинг учун улар жуда эҳтиёт бўлишлари керак.\nҲайдовчи мижозларни машинасига чиқаришдан олдин машинанинг техник жиҳатдан созлигини кўриб чиқиши, мижозларни олгандан кейин йўл ҳаракати қоидаларига риоя қилиши талаб этилади. Бордию ҳайдовчи шу айтилганларга амал қилмаса, йўловчиларнинг ҳаётини хавф остига қўйган ва ҳайдовчилик омонатига хиёнат қилган бўлади.\nБарча касбларни шундай мисол қилиб келтирса бўлади.\nҲа, омонатга риоя қилиш ана шундай муҳим ишдир, динимизнинг қаттиқ талабидир. Аллоҳ таоло Қуръони Каримда мўминларни сифатлаб шундай марҳамат қилган:\n“Улар омонатларига ва аҳдларига риоя қилгувчилардир” (Муминун сураси, 8-оят).\nАзизлар, ҳар бирларимиз ўзимиздаги барча омонатларга риоя қилайлик! Омонатга хиёнат қилиш оғир гуноҳ бўлиши билан бирга мунофиқликнинг белгиларидан бири эканини асло унутмайлик!\nАбу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам марҳамат қилдилар: “Мунофиқнинг белгиси учта: сўзласа ёлғон сўзлайди, ваъда қилса бажармайди, омонатга хиёнат қилади” (Имом Бухорий, Муслим, Абу Довуд ривоят қилган).\nДемак, омонатга хиёнат қилган одам мунофиқликнинг учдан бирини қилган ҳисобланар экан.\nАллоҳ таоло барчамизни хиёнат қилишдан ва хиёнатга қолишдан асраб, доимо омонатдор бўлишимизни насиб этсин, омин!\nДругие материалы в этой категории: « Ажиб саволларга нозик жавоблар\tИстиғфор айтинг! »


Ҳоким халқнинг томорқасини тортиб олишни бошлади « Ўзбекистон Халқ Ҳаракати\nҲоким халқнинг томорқасини тортиб олишни бошлади\n25 May 2017 - 8:25\nБухоро вилояти Олот тумани ҳокими Шерали Саломов¸ туман прокуратураси¸ ички ишлар бўлими раҳбар ва ходимлари билан бирга аҳолининг ўн йиллардан бери фойдаланиб келган томорқа ерларини ҳокимлик балансига ўтказишга янги шижоат билан киришди.\nТуманнинг Жумабозор қишлоқ фуқаролар йиғини ҳудудидан бошланган бу жараëн¸ бевосита гувоҳларга кўра¸ ҳеч қандай огоҳлантиришсиз¸ куч воситасида амалга оширилган.\nТортиб олинган томорқада қурилган уйлар милиция босими остида бузиб ташланган.\n«Ҳоким одамларга зўравонлик қилаяпти. Қурилган уй ëки уй қуриш учун кўтарилган фундамент бетонларни бузиб ташламоқда. Расм ë видеога олсак¸ милиция ходимлари «қамаб қўямиз¸ давлатга қарши фитна уюштираяпсан» деб қўрқитишаяпти. Ҳоким эса: «Мен президентнинг одамиман. Сенлар давлатга қарши чиқаяпсан ва давлат ерларини ўзбошимчалик билан ўзлаштириб олдинг¸ қонуний жазога тортиласан» деб қўрқитаяпти. Бизда бор ер ҳужжатларини¸ уй-жой қуриш учун берилган документни «сохта» деб ҳеч кимга қулоқ солмасдан¸ уйларни бузиб ташламоқда»¸ – деди Озодлик билан суҳбатда шахсан туман ҳокими кўрсатмаси билан томорқага қурилган уйи бузилганлардан бири шахси очиқланмаслигини сўраб.\n(Ўз ҳовли-жойига туташ томорқасининг тортиб олинишини имкон қадар видеога олишга уринган олотликлар¸ бу тасвирни Озодликка тақдим қилдилар.)\nОлотликлардан яна бирининг Озодликка билдиришича¸ туман ҳокими ташаббуси билан нафақат қурилган уй ва бошқа иншоотлар¸ балки ҳосилга кирган экинзорлар ҳам пайҳон қилинмоқда.\n«Маҳалламиз вакиллари келиб ерларни буғдой-бедаларни бузиб полиз экинлари экиш учун ерлар ҳайдалиб¸ тарвуз¸ қовун шу каби полиз экинлари экилганди¸ картошкалар ҳосилга кирганига қарамасдан¸ бузиб пахта экилаяпти. Пахта экиш учун кеч бўлди¸ шунга қарамасдан пахта экилаяпти¸ ночор ва камбағал кишиларнинг уй¸ ер-жойлари тортиб олиняпти¸ мансабдор шахслар¸ бойларнинг ерлари жойида қолмоқда»¸ дейди Олот туманининг Жумабозор МҚФ йиғинида яшовчилардан бири.\n“Халққа жабр бўлаëтгани рост…”\nОлот туман ҳокимлиги мулозими нафақат Жумабозор¸ балки бутун туман бўйлаб аҳоли йиллардан бери фойдаланиб келган томорқа ерларнинг тортиб олинаëтгани¸ пишай деб қолган ҳосил бузилиб¸ ўрнига пахта экилаëтганини тасдиқлади.\nОлотда бузилган уйлардан бири.\n«Мен шахсан қатнашдим бу воқеада. Зўравонлик ҳам бўлди¸ дод-вой ҳам бўлди. Аëллар яна бир-икки ҳафта вақт беринг¸ ҳосилимни териб олай¸ деб ялинди¸ лекин қулоқ солинмади. Томорқалар четига экилган ўриклар ҳам меваси пишай деб қолганига қарамай¸ кесиб ташланди. Сабаби¸ бу ерлар мустақилликдан кейин одамларга вақтинча томорқа сифатида берилган¸ лекин уларнинг қўлида ердан фойдаланиш ҳақидаги қарор йўқ. Уй-жой қуриш учун берилган кадастр уларга ҳовлисининг олди-орқасидаги ерлардан фойдаланиш ҳаққини бермайди. Ҳоким шуни рўкач қилиб¸ уларни тортиб олаяпти. Халққа озгина ëн босган маҳаллақўмни ҳақорат қилиб ташлади»¸ деди Олот туман ҳокимининг шахсан ўз иштирокида томорқаларни тортиб олиш жараëнида қатнашган мулозимлардан бири шахси очиқланмаслиги шарти билан.\nТуман ҳокими вилоят ҳокими буйруғини бажараяпти\nОзодлик билан суҳбатда Олот туман ҳокимлигига яқин бошқа бир мулозим¸ аҳоли томорқа ерларининг тортиб олиниб¸ ўрнига пахта экиш кампанияси вилоят ҳокими ташаббуси эканини билдирди.\n«Кеча ўтказилган селекторда вилоят ҳокими томорқаларни олиш Олотда бошланди¸ бошқа жойларда ҳам давом этади¸ деб гапирди. Вилоят ҳокими бугун туманга келиб¸ вазиятни ўрганаяпти. Бошқа туманларда бошланганини аниқ билмайман¸ лекин бошланса керак»¸ деди маҳаллий мулозимлардан яна бири.\nАйтилишича¸ ҳар иккала ҳоким бундай ҳаракатни Шавкат Мирзиëвнинг томорқа ерларидан самарали фойдаланиш ҳақидаги топшириғи ижроси сифатида тақдим этмоқда.\n«Президент Хитойда бир одамнинг уйига кирипти¸ кичкинагига ерида 1200 туп лимони бор экан¸ бир қаричи ҳам бўш эмасмиш. Мана ердан самарали фойдаланиш қанақа бўлади»¸ деб дакки берибди президент. Шунга булар ўзини кўрсатмоқчи. Олот ҳокими бу йил пахта планини бажармаса¸ ишдан кетишидан қўрқиб¸ олинаëтган томорқага пахта эктираяпти. Бўлмаса¸ ўзи бир-икки ой олдин одамларни полиз-сабзавот экишга мажбурлаган эди»¸ деди Олот туман ҳокимлигига яқин маҳаллий мулозим.\n2011 йилдан бери Олот тумани ҳокими бўлиб ишлаëтган Шерали Саломов 2014 йил баҳорида ҳам айни шундай кампания ўтказишга киришган эди.\nАҳолининг жиддий норозилигига сабаб бўлган бундай ҳаракатига Озодлик мухбири билан суҳбатда қисқа изоҳ берган Саломов:\n– Одамлар “самозахват” қилиб гектарлаб ерни босиб олган. Шу ерлар бўйича ҳозир жараён кетаяпти. Бошқа бирорта одамнинг қўлидан ер тортиб олингани йўқ,- деган эди 2014 йил апрелида.\n24 май куни Олот ҳокими билан боғланишнинг имкони бўлмади – ҳокимлик расмийлари Саломовнинг вилоят ҳокими билан фермер ерларини текширишга кетганини билдирдилар.


Эрта турмуш – соғлом авлод кeлажагига таҳдид - AmuNews.uz - энг сўнгги янгиликлар\nЭрта турмуш – соғлом авлод кeлажагига таҳдид\nОила – инсон туғилиб, вояга eтадиган муқаддас макон, фарзандларнинг униб-ўсадиган бўстони. Оила - икки ёшнинг никоҳга киришишидан бошланади…\nАбдурауф Фитрат "Оила” китобида оила қуриш бўсағасидаги ёшлар тўрт нарсага: мол, насаб, ҳусн ва имон-у эътиқодга эътибор қаратишлари зарурлигини таъкидлайди. Бу ўринда :\n"мол” – рўзғор тeбратиш учун eтарли маблағнинг бўлиши;\n"насаб” – наслий касалликларнинг бўлмаслиги ва ижтимоий мавқe, савиядаги тeнгликка таяниш;\n"ҳусн” – эр-хотиннинг ўзаро мос бўлиши;\n"имон” – маънавий пок ва ахлоқли бўлишни англатади.\nОила қуришга чоғланаётган эр-как ва аёл ана шу тўрт масалада мос тушиши ва шундагина уларнинг турмуши бахтли, насли пок бўлиши уқтирилади.\nФарзанд ота-онанинг кўз қувончи, ҳаёт шамчироғини ёқувчи, авлодлари давомчиси ҳисобланади. Шу сабаб ҳар бир ота-она боласининг бахтли, саодатли бўлиши, ҳаёти мазмунли ўтишини ўйлайди ва шу йўлда eлиб-югуради. Аммо баъзи ота-оналар ўзлари билиб-билмай фарзандлари ҳаётига раҳна солиб, уларнинг соғлиги ва руҳий ҳолати ёмонлашишига сабаб бўладилар. Жумладан, ҳали оила қуришга тайёр бўлмаган йигит ва қизни турмуш қуришга мажбурлаш ортидан турли кўнгилсизликлар кeлиб чиқадики, бу ҳақида қуйида тўхталиб ўтамиз.\nМутахассисларнинг фикрича, йигит-қизларнинг турмуш қуриш ёши оила мустаҳкамлигига таъсир кўрсатувчи асосий омиллардан биридир. Афсуски, айрим ота-оналар кўпинча фарзандининг кeлажак тақдири, бахт-саодати ҳақида ўйламай, ҳали балоғат ёшига eтмаган қизини узатиш ёки қариндошимнинг қизи бeгона бўлмасин, дeб ўғил уйлантириш тараддудига тушади. Бунинг оқибатида қизларни ўн олти, ҳатто ундан кичик ёшда турмушга узатиб юбориш ҳоллари учраб туради. Аммо бу кўп ҳолларда бўлғуси онанинг саломатлиги ва руҳиятига, қолавeрса, ёш оиланинг мустаҳкамлиги, туғилажак фарзанднинг соғломлигига салбий таъсир кўрсатади.\nМутахассислар томонидан аниқланишича, 16-18 ёшларда она бўлиш бир қатор муаммоларни кeлтириб чиқаради. Яъни, ҳомиладорлик ва туғруқлар жисмонан оғирроқ кeчишидан ташқари, болани парваришлаш, унга руҳан мослаша олмаслик кузатилади. Кўп ҳолларда қизларнинг 15-17 ёшдаги ҳомиладорлиги, онгли равишда тайёр бўлмасдан туриб, астойдил исталган ҳомиладорлик бўлмайди. Бола туғилиши билан оилавий муаммолар ҳам пайдо бўлади. Бу ёшдаги қиз фарзандидан кўра кўпроқ дугоналарига қизиқувчан бўлади. Бинобарин, эрта ҳомиладорлик ёш она ҳамда бўлажак фарзанд учун ҳар томонлама хавфлидир.\nНикоҳ қуриш энг биринчи навбатда фарзанд кўришдeк мураккаб физиологик жараёнлар билан алоқадор бўлгани сабаб жуда эрта турмуш қуриш бeпуштлик, боланинг ой-куни eтмай туғилишига, шунингдeк, ҳомила нотўғри ривожланишига сабаб бўлиши мумкин. Илмий маълумотларга кўра, қизлар ва йигитлар дeярли 20 ёшдан кeйингина анатомик ва физиологик жиҳатдан бутунлай камолотга eтадилар (бу ҳозирги ҳолат, авваллари бошқача бўлган). Тиббий жиҳатдан 17 ёшли қизларга таъриф бeрадиган бўлсак, уларда физиологик ривожланиш охирига eтмаган ва тос суяклари ҳали ривожланиш босқичида бўлади. Шу даврда ҳомиладорлик рўй бeрса, ҳомила ривожланиши, туғруқ жараёни жуда оғир ўтади. Бола чала, вазни кам, нуқсонлар билан туғилиши мумкин. Шу-нингдeк, бола соғлом туғилган тақдирда ҳам уни парваришлаш оғирлик қилади.\nPуҳшуносларнинг аниқлашича, 21 ёшда бош мия дeярли тўлиқ ривожланиб бўлади, инсоннинг жисмоний ва руҳий ҳолати барқарорлашади. Шунинг учун бу ёш оналик учун энг идeал вақт ҳисобланади. 21-27 ёшли аёл — eтук инсон, шаклланган шахс. Бу ёшдаги аёлларнинг ҳомиладорлиги нафақат исталган, рeжалаштирилган, балки ижтимоий қўллаб-қувватланадиган ҳолат бўлиб, аёл ўзининг асосий аёллик вазифасини бажараётган бўлади ва бу ҳолатидан фахрланади.\n18 ёшгача аёлнинг бўйида бўлишини эрта ҳомиладорлик, дeйиш мумкин. Чунки айнан шу ёшда аёл организми бола ўсиши ва туғилиши учун шаклланиб, тайёр ҳолга кeлади. Бунгача юз бeрган ҳомиладорлик кўпинча аборт, бола тушиши, ўлик туғилиши, ҳомиланинг нуқсонли ривожланиши билан кeчгани сабаб она ва бола учун ниҳоятда хавфли ҳисобланади. Бундай асоратлар кeйинги ҳомиладорликнинг ўз меъёрида кeчишига ҳам салбий таъсир кўрсатиши мумкин.\nАёл қанча ёш бўлса, ҳомиладорлик давридаёқ турли патологиялар, жумладан, камқонлик, кучли токсикоз, йўлдош eтишмовчилиги, суяклар тизимида салбий ўзгаришлар кўп учраши кузатилади. Ёш аёллар кўп ҳолларда табиий йўл билан туғишга қийналади ва одатда фарзандини жарроҳлик амалиё-ти орқали дунёга кeлтиради. Муаммо шу билан тугамайди: ёш онадан туғилган фарзанднинг ҳам ҳаёти қил устида бўлиши мумкин. 18 ёшгача туққан аёлларнинг чақалоқлари орасида учрайдиган ўлим ҳолатлари 20 ёшдан ошган аёлларнинг фарзандларига нисбатан кўпроқ кузатилади. Чунки уларда вазни кам (эрта туғилиш ёки сурункали кислород eтишмаслиги туфайли она қорнида нимжон ривожланган) чақалоқлар, шунингдeк, турли аъзо ва тизимларида нотўғри шаклланиш туфайли бундай аянчли кўрсаткичлар юқори бўлади.\nЁш она қуйидаги салбий ҳолатларга, қийинчиликларга дуч кeлиши мумкин:\n– ҳомиланинг эрта тушиш хавфи;\n– аёл организмида барқарорлашмаган гормонал ҳолатнинг юзага кeлиши;\n– нотурғун асаб тизими асоратлари;\n– токсикоз оғир кeчиши;\n– экстрагeнитал касалликларнинг авжига чиқиши (буйрак, эндокрин касалликлар, камқонлик);\n– гипeртeнзив ҳолатлар (қон босимининг ўзгарувчанлиги) пайдо бўлиши эҳтимоли кучаяди;\n– ҳомила сувининг ортиши ёки камайиши;\n– туғруқ даврида, туғруқ фаолиятида сустлик кўпроқ учрайди ва уни даволашда мeдикамeнтлар ҳамда жарроҳлик усулларидан фойдаланиш кўпроқ талаб этилади (бундай асоратлар ёш оналар орасида ўлим ҳолатининг ошишига сабаб бўлиши мумкин);\n– кeйинчалик вазннинг ортиб кeтиши;\n– бачадон бўйни саратони, юрак-қон томир касалликларига чалиниш эҳтимоли ортади.\nЭрта ҳомиладор бўлишнинг салбий оқибатлари яна қуйидагилардан иборат:\n– ўсмир қизларда ҳомиладорлик оғир кeчади;\n– ўсмир қизларда ҳомиланинг ривожланиши оғир ўтади, ҳомила яхши ривожланмайди, бола чала туғилиши ҳамда ўпка eтишмовчилиги, бош мияга қон қуйилиши ва ҳ.к касалликларга чалиниш эҳтимоли катта бўлади;\n– ўсмир қизларда туғиш жараёни оғир ўтади (тос суяклари яхши ривожланмаганлиги сабабли табиий йўл орқали туғиш жараёни қийинлашади);\n– туғруқдан кeйинги асоратлар кузатилади;\n– ўсмир қизлар ҳомиладор бўлганларида уларнинг айримлари зарарли одатларга бeрилувчан, яъни кашандалик, спиртли ичимликлар, гиёҳванд моддаларни истeъмол қилишга мойил бўладилар;\n– эрта ҳомиладорлик сабабли уларда руҳий, яъни тушкунлик ҳолатлари юзага кeлади;\n– эрта турмуш қурган қизларда ажралиш ҳам кўп учрайди;\nШунингдeк, эрта уйланган йигитлар оталик вазифасини бажаришда кўпгина қийинчиликларга дуч кeладилар (ижтимоий-иқтисодий, маънавий, руҳий, тиббий, жисмоний томондан).\nБугунги кунда скрининг тeкширувлари натижалари шуни кўрсатмоқдаки, болалардаги турли хил аномалиялар, айниқса, асаб тизими ва гeнeтик нуқсонлар айнан қариндошлар ўртасидаги никоҳ туфайли юзага кeлаётир. Бунинг олдини олиш учун, аввало, ота-оналар eтарли тиббий билим ва тушунчага эга бўлиши лозим. Аммо айримлар эрта турмуш, қариндошлар ўртасидаги никоҳнинг салбий оқибатларини кўра-била туриб, шошма-шошарлик ва ўзбошимчалик билан қарор қабул қилишади. Натижада носоғлом фарзандлар дунёга кeлади, оилалар ўртасида совуқчилик пайдо бўлади, ёш кeлин-куёв руҳий тушкунликка тушиб қолади. Кимнингдир ўйламай қилган хатоси туфайли ёш оилалар бузилиб кeтади, кeлин-куёвларнинг ҳаёти издан чиқади.\nЮқорида эрта турмушнинг тиббий зарарлари ҳақида тўхталдик. Бундан ташқари, бунинг руҳий, маънавий зарарлари ҳам борки, булар катта ҳаётга энди қадам қўяётган ёшларнинг ҳаётдан бeзиб қолишига, энг ачинарлиси, оилаларнинг бузилишига сабаб бўлади.\nСоғлом фарзанд соғлом онадан дунёга кeлади. Ёшларда соғлом ва аҳил оила қуриш, соғлом турмуш тарзини қарор топтиришга интилишни рағбатлантиришдeк эзгу ишлар замирида, аввало, баркамол авлодни вояга eтказишдeк эзгу мақсад мужассамдир. Зeро, муҳтарам Прeзидeнтимиз айтганларидай: "Оила соғлом экан – жамият мустаҳкам, жамият мустаҳкам экан – мамлакат барқарордир!”\nШаҳло МАДАМИНОВА, туман кўп тармоқли марказий поликлиникаси шифокори.


21:36 / 23.03.2017\n“Oracle” компаниясининг етакчи мутахассиси Жем Нури Жумерт Тошкент шаҳридаги Инҳа университети (IUT) талабалари учун “Буюмлар интернети ва “Oracle”нинг булутли технологияси” мавзусида маҳорат дарсини ўтди.\nЖумерт “Oracle” компаниясида ишлаётганига 20 йилдан ошди. У “Oracle” компанияси мижозларига компания технологиясидан фойдаланган ҳолда ўз соҳаларида етакчи бўлишларига ёрдам беради.\nIUT талабалари учун маҳорат дарси давомида “Oracle” мутахассиси томонидан булутли технологиялар ҳамда компаниянинг мазкур соҳадаги ечимлари тўғрисида маълумотлар берилди.\nЖем Нури Жумерт шунингдек, булутли технологияларнинг устунлигини реал мисоллар билан кўрсатиб берди.\nУчрашув сўнгида Тошкент шаҳридаги Инҳа университети талабалари ўзларини қизиқтирган барча саволларга батафсил жавоб олдилар. Қайд этиш лозимки, маҳорат дарси IUT талабалари учун фойдали бўлиб, талабалар “Oracle” компаниясининг ечимлари тўғрисида маълумот ва янги билимларга эга бўлишди.\nТаъкидлаш жоизки, куни кеча Тошкент шаҳридаги Инҳа университети ҳамда “Oracle” компанияси IUTда “Oracle” Академиясини ташкил этиш тўғрисидаги келишувни имзолашди. Академия “Oracle” компаниясининг ечимлари бўйича турли курсларни таклиф этади.


Россиянинг "СТАР-Т" кинокомпанияси билан ҳамкорликда "Нон шаҳри" телесериали суратга олинади - «O`zbekkino» milliy agentligi\nРоссиянинг "СТАР-Т" кинокомпанияси билан ҳамкорликда "Нон шаҳри" телесериали суратга олинади\nБугун "Ўзбеккино" Миллий агентлигида Россиянинг "СТАР-Т" кинокомпанияси билан "Нон шаҳри" телесериалини суратга олиш бўйича учрашув бўлиб ўтди.\nУнда “Ўзбеккино” Миллий агентлиги Бош директори Фирдавс Абдухолиқов, халқаро бўлим раҳбари Умид Зуннунов ҳамда "СТАР-Т" кинокомпаниясининг продюсери, сценарист, киноактёр Сергей Кузьминых иштирок этишди. Учрашувда "Нон шаҳри" ("Город хлебный…") сериалини суратга олишга келишилди.\n"Нон шаҳри" сериалининг сценарий муаллифи Сергей Кузьминых. Сериал тарихий-детектив, драма жанрида суратга олинади. Сериалда 1942 йилги воқеалар тасвирланади ва ҳозирча сериалнинг 6 қисмдан иборат бўлиши режалаштирилмоқда.\n"СТАР-Т" кинокомпанияси 2005 йилда ташкил этилган ва қисқа вақт давомида Россиядаги энг нуфузли кинокомпаниялардан бирига айланган. "СТАР-Т" бадиий ва ҳужжатли фильмлар ҳамда Россиянинг энг машҳур телеканаллари учун телесериаллар ишлаб чиқаради. Ушбу кинокомпания ишлаган "Молодой Волкодав", "Классные мужики", "Команда Б" каби кўплаб телесериаллар Россия ва чет мамлакатларда шуҳрат қозонган.


«ISHONCH» бренди Учкўприкда яна бир замонавий клиникани ишга туширди\n16:30 / 03.11.2020\n2 ноябрь куни Фарғона вилояти Учкўприк туманида «ISHONCH KARDIO NEVRO» клиникаси ўз фаолиятини бошлади.\n2017 йил 1 апрелдаги «Соғлиқни сақлаш соҳасида хусусий секторни янада ривожлантириш чора-тадбирлари тўғрисида»ги президент қарори ижросини таъминлаш мақсадида мамлакатимизда яратилган шароитлардан унумли фойдаланиб келаётган, 2010 йилдан бошлаб аҳоли турмуш тарзини замонавий стандартлар асосида шакллантириб ўз хизмат турларини такдим қилиб келаётган «ISHONCH» компанияси 2017 йилда Учкўприкда «ISHONCH MED» хусусий клиникасини ишга туширган бўлса, эндиликда «ISHONCH KARDIO NEVRO» клиникасини фойдаланишга топширди.\n«ISHONCH» KARDIO NEVRO клиникасида:\nэндокринология йўналишларида малакали шифокорлар фаолият олиб боришади.\nБундан ташқари клиникада:\nюрак ультратовуш текшируви;\nзамонавий лаборатория таҳлиллари;\nфизиотерапия ва массаж;\n24 соат биринчи ёрдам кўрсатиш хизматлари ташкил этилган.\nҚандай ҳолларда кардиолог мутахассисга мурожаат қилиш керак?\nюрак ва юрак атрофидаги оғриқларда;\nюрак тез ёки секин урганда;\nюрак ишида узилиш ҳисси сезилганда;\nтез ёки жуда секин пульс ҳолатида;\nқон босими кескин ошганда ёки тушганда;\nнафас қисилишида ва тўсатдан бўғилиш хуружларида;\nоз миқдорли жисмоний фаоллик билан бош айланишида.\nКлиникада тиббиёт ускуналари ишлаб чиқариш бўйича дунёда етакчилардан бири – АҚШнинг GE Healthcare фирмаси томонидан ишлаб чиқарилган Vivid S60 ультратовуш текшируви аппарати (УЗИ) билан жиҳозланган бўлиб, бу юрак-қон томирларини тасвирлаш имкониятига эга энг замонавий ускуналар сирасига киради.\nҚандай ҳолларда неврологга мурожаат қилиш керак:\nтўсатдан бўладиган ёки сурункали оғриқларда;\nтананинг ҳар қандай соҳасидаги сезгирликнинг пасайишида;\nкўришнинг хиралашиши, эшитиш, таъм ва ҳид билиш бузилишида;\nайрим мушакларда тонус пасайганда ёки кучайганда;\nбеқарор юриш, ҳаракатлар мувофиқлигининг бузилишида, тўсатдан беихтиёр ҳаракатлар (конвульсиялар)да, асабий хуружларда;\nбош айланишида, қулоқлардаги шовқинда;\nҳушсизлик хуружлари ёки бошқа такрорланувчи касалликлар;\nхотира бузилишида, диққат жамлаш ва фикрлаш қийинлигида;\nнутқ бузилганда, овоз бузилганда;\nКлиникада лаборатория таҳлиллари ҳам ташкил этилган бўлиб, бу бўлим ҳам энг замонавий диагностика ускуналари билан жиҳозланган. Бу эса касалликларга аниқ ва тезкор лаборатория таҳлилларини ўтказишга ҳамда касалликларга тўғри ташхис қўйилишига замин яратмоқда.\nШунингдек, касалликларни даволаш самарадорлигини янада ошириш мақсадида Физиотерапия бўлими ташкил қилинган бўлиб, бу бўлим ҳам замонавий тиббий ускуналар мажмуаси билан жиҳозланган.\nДерматология бўйича махсус бўлимда:\nвитилиго (тери қопламларига оқ доғ тушиши);\nўчоқли ва тарқалган нейродермит;\nтерининг аллергик касалликлари;\nкелиб чиқиши турли хил бўлган ҳуснбузарлар;\nтерининг пуфакли дерматозлари;\nтерининг вирусли касалликлари;\nтерининг наслий ва бошқа турдаги касалликлари замонавий дерматологиянинг энг сўнгги ютуқлари асосида юқори самара билан даволанмоқда.\nКлиникада RXPC-500D тракцион кроват мавжуд бўлиб, у орқали бел умуртқаси касалликларининг барча турларини даволаш мумкин; шунингдек, умуртқа поғонаси касалликлари учун ҳам ишлатилади: бел дискининг проекцияси, денатурация, чўзилиш, тўлиқ бўлмаган параплегия ва гемиплегиянинг мураккаб аломатлари.\nКлиникада стационар ва амбулатор даволаниш учун барча шароитлар етарли. 64 ўринга мўлжалланган ётоқхоналар мавжуд.\nМанзил: Фарғона вилояти, Учкўприк тумани, Соғлом авлод кўчаси.\nМўлжал: Учкўприк тумани Тиббиёт бирлашмаси рўпарасида\nТелефон: +99873-515-11-44; +99873-515-22-55.\nISHONCH KARDIO NEVRO ижтимоий тармоқларда:


КХДР етакчиси АҚШга "кўпроқ совғалар" юборишини айтмоқда\n12:30 / 30.05.2017\nКХДР етакчиси Ким Чен Ин навбатдаги ракета синовида иштирок этди. Шимолий Корея ҳарбийлари бу сафар янги ўта аниқ йўллаш тизимини синовдан ўтказди, деб хабар қилмоқда КМТА (Корея марказий телеграф агентлиги).\nШу билан бирга, хабарда синов қачон ўтказилганига ойдинлик киритилмаган. КХДР сўнгги бор 29 май куни ракета учирган эди.\nТаъкидланишича, ракета "нишонни 7 метрга хато қилиб йўқ қилган". Бундан ташқари, Шимолий Корея етакчисига ўтиш тавсифлари яхшиланган янги гусеницали ўзиюрар учириш ускуналарини ҳам намойиш этишган.\nРакета учирилганидан кейин Ким Чен Ин "мудофаа саноатининг қудратини намойиш қилиш ва АҚШга янада кўпроқ "совғалар" юбориш учун муваффақият қозониш муҳимлиги"ни таъкидлаган.\n29 май куни КХДР мамлакат шарқий соҳилидаги Вонсан шаҳри ҳудудидан навбатдаги баллистик ракета синовинии ўтказган эди.\nУ 6 дақиқа парвоз қилиб, 450 км масофани босиб ўтди. Жанубий Корея уни "Скад" туридаги ракеталарга киритди. Ракета Япониянинг иқтисодий ҳудудида Ниигата префектураси Садо оролидан 500 км, Симанэ префектураси Оки оролларидан 300 км узоқликда қулаган.\nРасмий Токио бунга жавобан "АҚШ билан биргаликда Шимолий Кореянинг попугини пасайтириб туриш учун аниқ қадамлар ташланиши"ни билдирди. Сеул эса ракета синовини "БМТ ХК резолюциясини очиқ-ойдин бузиш", деб баҳолади.\nАҚШ КХДР Ким Чен Ин


Шерзод Бин режиссёрликка қўл урди » Ўзбекистон янгиликлари – Zamin.uz\nШерзод Бин режиссёрликка қўл урди\nАктёр ва тақлид устаси Шерзод Сайдиалиев (Шерзод Бин) илк бор ўзини режиссёр сифатида синаб кўрмоқда. Бугун, 23 сентябрь куни Шерзод Сайдиалиевнинг илк фильми “Қайсар ошиқлар” картинаси томошабинлар эътиборига ҳавола этилади. Тақдимот маросими Алишер Навоий номидаги киносаройи ҳамда “Киночилар уйи”да бўлиб ўтади. Бу ҳақда "Qalampir.uz" хабар берди.\nФильмда бош ролларни Ўзбекистонда хизмат кўрсатган артистлар Раъно Ярашева, Элёр Носиров, Лола Элтоева, актёрлар Муҳаммадисо Абдулҳаиров, Асал Шодиева, Шерзод Сайдиалиев, Жаҳонгир Тўлқинов ижро этишган.\nАслида фильмнинг ишчи номи “Учрашгунча” деб номланган эди.\nШерзод Сайдиалиев илк бор ўзини режиссёр сифатида синаб кўрмоқда. Ўз фильмида ҳам роль ўйнаш, ҳам режиссёрлик қилиш осон иш эмас, албатта. Иш бор жойда камчилик ҳам бўлади, деганларидек, янги фильм ҳам камчиликлардан ҳоли бўлмаслиги аниқ. Аммо мазкур картина ўзбек кино санъатида керагидан ортиб кетган “хонтахта” фильмлар қаторидан жой олмайди, деб умид қиламиз.\nТеглар: роль бош маросими ўзини Ўзбекистонда синаб\n22:45 Жуфтлик яна «Асал ойи»да


Дам олиш кунлари совуқ об-ҳаво сақланиб қолади » Muzlik.uz - O‘zbekiston yangiliklari\nБугун Ўзбекистоннинг катта қисмида об-ҳаво қуруқ ва кам булутли, фақат шимолий туманларда совуқ фронт ўтиши туфайли айрим жойларда ёғингарчилик (ёмғир, қор) бўлиши мумкин, дея хабар қилди Ўзгидромет. Кундузги ҳарорат 5−10 даража илиқни, шимолда 2−7 даража илиқни ташкил қилади. Шанба куни совуқ оқим бутун республика ҳудудига тарқалади. Айрим жойларга ёққан ёмғир қорга айланиши мумкин. Шамолнинг тезлиги секундига 15−20 метргача кучайиши кутилмоқда. Республика бўйича ҳарорат кечаси ва кундузи 0−5 даража илиқ атрофида бўлади. Пойтахтда шанба куни ҳаво ўзгариб туради, ёмғир ёғади, қорга айланади. Ғарбдан 5−10 м/с эсган шамол 12−17 м/с гача кучайиши мумкин. Ҳарорат кечаси 1−3 даража илиқ бўлади. "Газета.uz"да реклама Якшанба куни мамлакат ҳудудининг катта қисмида ёғингарчилик бўлмайди, фақат Тошкент, Самарқанд, Жиззах, Сирдарё, ва Фарғона водийси вилоятларида ёғингарчилик (ёмғир, қор) бўлиши мумкин. Республика бўйича ҳарорат кечаси 0−5 даража совуқни, кундузи 0−5 даража илиқни ташкил қилади, бу шу кун учун хос бўлган ҳарорат меёридан 3−5 даражага паст. Пойтахтда ҳаво ўзгариб туради, кечаси ва эрталаб ёмғир ва қор ёғиши мумкин, туман тушади. Шамол шарқдан секундига 5−10 метр тезликда эсади, ҳарорат кечаси 0−2 даража совуқ, кундузи 0−2 даража илиқ бўлади. Республика бўйича айрим жойларда туман тушиши мумкин. Ўзбекистон тоғли ҳудудларида об-ҳавонинг ўзгариши кутилмоқда. Жума куни тоғли ҳудудларнинг катта қисмида ёғингарчилик бўлмайди, фақат куннинг иккинчи ярмида айрим жойларда ёғингарчилик бўлиши мумкин. Ҳарорат нол даража атрофида бўлади. Шанба ва якшанба кунлари тоғларда об-ҳаво кескин ёмонлашади. Ҳамма жойга қор ёғади, айрим жойларда қор кучли бўлади, шамолнинг тезлиги секундига 18−23 метргача кучаяди, кўриниш 50−100 метргача пасаяди. Йўлларда қор уюмлари ва яхвонлик ҳосил бўлиши мумкин. 19−23 декабрда республиканинг тоғли ҳудудларида қор кўчки хавфи мавжуд. Ҳарорат кечаси 7−10 даража совуқ, кундузи 2−5 даража совуққача тушади. Ўзгидромет йўлларда ва тоғ ёнбағирларига чиқишда эҳтиёткорлик чораларини кўришни тавсия этди


Тиббий билимимиз оқсаса… нафақат ўзимиз, жамият ҳам зарар кўради — Huquq\nHome / Тавсия этимиз / Тиббий билимимиз оқсаса… нафақат ўзимиз, жамият ҳам зарар кўради\n17.04.2020\tТавсия этимиз 110\nСоғлиғим важидан шифокорга учрашмоқчи эдим. Бироқ бугунги ҳолатдан келиб чиқиб, аввал вазиятни билиш, ишда бўлсагина унинг қабулига бориш ниятида таниш шифокор – Манзура опага қўнғироқ қилдим. Жавоб бўлавермагач, ортиқча безовта қилгим келмади.\nИкки соатдан сўнг опанинг ўзи қўнғироқ қилиб қолди:\n– Операцияда эдим, узр, телефонингизни ололмадим…\n– Ҳечқиси йўқ! – унинг ишини билганим учун самимий жавоб қилдим. – Ўзим ҳам шундай деб ўйладим. Қалай, чарчаб қолмадингизми?\n– Чарчашга-ку чарчамадим… Фақат кайфиятим бузилди… Ёшгина келинчакни операция қилдик… – опа оғир хўрсинди. – Биринчи ҳомиласи экан…\n– Худонинг айтгани-да… – бу хабардан менинг ҳам кўнглим ғаш тортган бўлса-да, Манзура опага таскин бердим. – Бўлар иш бўлибди… Яхши даволанса, яна ҳомиладор бўлади… фарзанд кўради…\n– Э-э, ҳамма гап шунда-да!.. – опанинг овозидан асабийлашаётгани сезилиб турарди. – Энди фарзанд кўролмайди бечора… Бир ҳафтадан буён белида оғриқ бор экан. «Ҳомиладорликда шунақа оғриқлар бўлиб туради. Ортиқча эътибор қилмасангиз, ўзи ўтиб кетади» деб қайнонаси шифокор кўригига юбормабди. Мана оқибати… Аёллик ички аъзоларини олиб ташлашга мажбур бўлдик. Хуллас, энди у она бўлолмайди. Вой, ёшгина-я. Энди ўн тўққизга тўлаяпти…\nОрага ноқулай жимлик чўкди. Опанинг ҳолатини кўз олдимга келтирдим. Шу тобда дам дастрўмоли билан пешонасидаги терларни артар, дам қўлидаги кўзойнагини ўйнаётган чиқар… Асабийлашса шунақа қилади.\nБироздан сўнг у гап бошлади:\n– Бола ташлаган, чала туққан келин-жувонларни кўриб ҳам онага, ҳам нобуд бўлган болага ачинасан киши… Бу каби кўнгилсизликларнинг туб илдизи аҳолининг тиббий маданияти пастлигида. Мени маъзур тутингу, айримларнинг онгсизлигида ҳам!\nОпанинг фикрларига қўшилдим. Чиндан ҳам соғлиғимизга жуда эътиборсизмиз.\n– Э-э, бу гапларни қўяйлик, ўзингизда нима гаплар? – опа бироз чалғиш учунми, суҳбат мавзусини ўзгартириб юборди.\n– Доимгидек – кўрик-да!.. Вақти келиб қолибди… – ҳазингина кулдим. – Шифохонага борсаму, йўқ бўлсангиз деб олдин қўнғироқлашай дегандим…\n– Яхши қилибсиз! Сиз индинга келинг, барибир ўзингиз кўрикдан ўтмасангиз бўлмайди.\nОпа билан хайрлашгач, гўшакни қўйдиму яна хаёлим ўша келинчакка кетди. Бечора, энди ҳаёти қандай кечади?!\nЭртаси куни кўрикдан ўтиб бўлгач, кечаги келинчак ҳақида гап очилиб қолди.\n– Эри уч-тўрт йил Россияда ишлаган. Бўйдоқ йигит нопок аёллар билан зино қилиб, тезда юзага чиқмайдиган касаллик, шамоллашни юқтириб олган. Тўйдан сўнг бу касаллик келинчакка ўтган. Қарабсизки, ҳеч қанча фурсат ўтмай пайдо бўлган ҳомилага ўз таъсирини ўтказган… Мана оқибати. Бунинг устига, экологияни ўзингиз кўриб турибсиз, табиатга ёвузларча муносабатда бўлаётганимиз эвазига бизни боплаб жазолаяпти. Аслида табиат эмас, биз ўзимиз ўзимизни жазолаяпмиз…\nОпа бир муддат деразадан узоқларга тикилиб қолди. Кейин яна менга юзланди:\n– Барибир тиббий маданият ўнгланмас экан, кўнгилсизлик билан ўралашиб юраверамиз. Орзу-ҳавас деб ёшгина қизимизни турмушга берамиз. Кейин унинг она бўлиши учун шароит яратиш, яхши овқатлар едириш, вақтида дўхтир кўригидан ўтказиш ўрнига топган пулимизга бешиктўй учун латта-путталар оламиз, қудаларнинг орзу-ҳавасини ушалтириш учун югурамиз…\nОпа яна анча гапирди, мен сассиз тингладим. Афсуски, у ҳақ эди.\nКечгача нохуш кайфият мени тарк этмади. Аксига олгандек, эртаси куни Соғлиқни сақлаш вазирлигининг нохуш хабари юрагимга муз бўлиб кирди – коронавирус туфайли учинчи қурбон… Кейин тўртинчиси… Яна ўша тиббий билимсизлик…\nМутасаддилар шу балони даф этиш ҳаракатида. Қанча-қанча маблағ сарфланаяпти, фидойилар жон койитаяпти, тиббий хавфсизлик чоралари кўрилаяпти, аҳоли сонияма-сония огоҳлантирилаяпти. Касаллик белгилари ҳақида ҳам, ундан қандай ҳимояланиш ҳақида ҳам.\nАммо шунча тарғибот ишларига қарамай тиббий билими етишмаётган, ўз соғлиғига ўзи бефарқ айрим ҳамюртларимиз вазиятни янада чигаллаштириб юбораётгани ҳаммани ташвишга солмоқда.\nСоғлиқни сақлаш вазирлигининг маълумотига кўра касаллик асосан хориждан қайтган фуқаролар ва уларнинг оила аъзоларида, улар билан муносабатга киришган кишларда кузатилмоқда.\nМасалан, 15 март куни хориждан келган ҳамюртимиз 15 кишига касалликни юқтирган. 27 март куни Андижонда касаллиги аниқланган шахсдан ота-онасига коронавирус юққан. Ўз навбатида, унинг отаси 36 нафар ҳамкасбига бу инфекцияни юқтирган. Ҳамкасбларидан бири эса 4 нафар қариндошига юқтирган. Улар билан мулоқотда бўлганлардан 3 кишига ҳам касаллик ўтган. Яъни, бир одамдан 46 одамга коронавирус юққан. Занжир реакцияси!\nВазирлик хабарига кўра беморлар орасида касаллик аломатлари кўрина бошлаганда ҳам шифокорларга хабар бермаслик ҳолатлари мавжуд.\nТошкент шаҳридаги бемор турмуш ўртоғи билан Туркияга бориб келиб, 8 нафар оила аъзосига касаллик юқтирган.\nЯна бир бемор хорижда бўлганидан сўнг 7 нафар оила аъзосига касалликни юқтирган. У билан мулоқотда бўлган 153 киши ҳам кузатувга олинди.\nЧирчиқ шаҳрида яшовчи яна бир беморда 26 мартда касаллик бошланганига қарамай, 5 кун уйида ётган. 30 март куни тез ёрдам орқали оғир аҳволда Тошкент вилояти юқумли касалликлар шифохонасига ётқизилган. Унга барча зарур муолажалар кўрсатилган.\n31 март куни беморга ихтисослашган тиббий ёрдам кўрсатиш мақсадида Республика эпидемиология, микробиология ва юқумли касалликлар илмий текшириш институти клиникасига ўтказилган. Зудлик билан амалга оширилган лаборатория таҳлили унда коронавирус инфекцияси борлигини тасдиқлади.\n40 ёшли бемор ушбу клиниканинг реанимация бўлимида сунъий нафас олиш аппаратида бўлган. Бироқ қатор мутахассисларнинг муолажаларига қарамай беморнинг аҳволи оғирлашган ҳамда юрак ва ўпка етишмовчилиги сабаб вафот этган…\nЭнг ёмони, касаллик аниқланган беморлардан тўрт нафари ким билан учрашганини сир сақлаган. Фақатгина улар билан мулоқотда бўлганларнинг ҳарорати кўтарилгачгина шифокорлар бундан хабар топган.\nТуркия орқали умрага бориб келган аёл ва унинг турмуш ўртоғи Наманганга қайтгач, уйга меҳмон чақириб, эҳсон қилади. Ҳозир ана шу оилавий тадбир қатнашчиларидан 23 нафарида коронавирус инфекцияси аниқланиб, вилоят юқумли касалликлар шифохонасига ётқизилган. Улардан бир нафари – аёлнинг 72 ёшли онаси касаллик туфайли вафот этди.\nИжтимоий тармоқларда мазкур аёл онаси ўлими ва унинг яқинлари иштирокисиз дафн этилиши туфайли бир умр виждон азобида қолиб кетиши муқаррарлиги ва бошқа таъналарга қоришиқ эътирозлар кўпайгандан-кўпайди. Бу энди бошқа масала. Бироқ юракларни ларзага солган яна бир оғриқ бор – касалликка чалинганлар орасида икки ойлик чақалоқ – аёлнинг набираси ҳам бор! Яхшики, таҳлил чақалоқнинг онасида инфекция йўқлигини кўрсатди.\nШу тадбирда қатнашган қўшнининг икки боласи ҳам вирус юқтириб олган экан. Улар 19 март куни Наманган шаҳрида ўтказилган тўйда куёвжўра сифатида иштирок этади. Оқибатда тўй эгалари ва меҳмонлардан 13 нафарига вирус юқишига сабабчи бўлади.\nСоғлиқни сақлаш вазири тўғри таъкидлади: «Бу – жиноят! Била туриб шунча одамга касаллик юқтириш хиёнатдир».\nКарантин пайти юзлаб одамларни тўплаб, маросим ўтказиш ҳолатлари аниқланмоқда. Ахир буларнинг бари тиббий билимсизлик, ўзи ва атрофдагилар соғлиғига эътиборсизлик эмасми?!\nКеча ижтимоий тармоқда соғлиқни сақлаш соҳаси ходимларининг яна бир хабари тарқади: профилактика чораларига оммавий равишда амал қилинаётгани туфайли юртимизда грипп, гепатит, овқатдан заҳарланиш каби касалликлар кескин камайибди. Демак, оддийгина гигиена қоидаларига фақат карантин даврида эмас, ҳар доим риоя қилсак, бундай касалликлар бизга асло илашмайди.


ўқитувчи - xabar.uz\nДавлат статистика қўмитаси маълумотларига кўра, 2021-2022-ўқув йили бошига республикамиздаги умумтаълим муассасаларида жами 510 046 нафар ўқитувчилар фаолият юритмоқда.\nТаҳлилларга кўра, жиноятларнинг 2 таси қотиллик (Қарши ш, Деҳқонобод т), яъни ўлим билан якун топган.\nХалқ таълими вазирлигига ўқитувчилар томонидан айрим ҳудудларда меҳнат таътили тўлови кечикаётганлиги ва камайтириб тўлаш ҳолатлари юзасидан мурожаатлар келиб тушмоқда.\nБунинг эвазига эса сертификат эгаларига навбатдаги аттестациядан ўтиш, тоифа ва устама олишда ёрдам бўлиши иддао қилинмоқда», дейилади вазирлик мурожаатида.\nДарс жадвалини йиртиб, рақсга тушган ўқитувчилар жазоланди\nҚашқадарё вилояти халқ таълими бошқармаси мазкур хабарга муносабат билдирган.\nБош прокуратура ҳузуридаги Департамент ҳамда ДХХнинг Жиззах вилояти бошқармалари томонидан тезкор тадбир ўтказилди.\nСурхондарё вилояти Бандихон тумани 4-сонли мактабда калтакланган ўқувчи иши вилоят халқ таълим бошқармасининг ишчи гуруҳи томонидан ўрганиб чиқилган.\nТекширув ҳаракатлари Сурхондарё вилояти прокуратураси томонидан алоҳида назоратга олинган.\nўқитувчиларга қўшимча устама тўланади\n2022 йил 1 сентябрдан бошлаб Халқ таълими вазирлиги тизимидаги умумий ўрта таълим муассасалари кутубхоналари ва «Болалар кутубхоналари» ходимларининг лавозим маоши миқдори 1,2 бараварга оширилади.


Volvo ҳайдовчиси йўлдан чиқиб кетиб, яшаш хонадонига урилди: 3 нафар киши вафот этган - UzNews.uz\nЙТҲ оқибатида юк машинаси ҳайдовчиси воқеа жойида, икки нафар бола эса касалхонада вафот этган.\nИИВ ЙҲХББ ахборот хизматининг хабарига кўра, 28 сентябрь куни соат 17:20да Андижон вилоятининг Булоқбоши туманида ЙТҲ содир бўлган.\n28 ёшли Volvo ҳайдовчиси Ш.Л. ҳаракатланиб кетаётганида, бошқарувни йўқотган ва йўлнинг қарама-қарши томонига ўтиб кетган. Оқибатда, йўл четидаги яшаш хонадонига урилиб, вояга етмаган Қ.Н. ва Б.А.ларни уриб юборган.\nНатижада 28 ёшли ҳайдовчи Ш.Л. воқеа жойида, Қ.Н. ва Б.А.лар шифохонада вафот этган.\nМазкур ҳолат юзасидан Булоқбоши тумани ИИБ ҳузуридаги ТБ томонидан дастлабки терговолди суриштирув ишлари олиб борилмоқда.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Бўянишда йўл қўйиладиган 5 та хато\t12:58, 09 сентябрь\tАёл кишини севги ва косметика гўзал қилади. Лекин косметикадан ҳамма ҳам тўғри фойдаланишни билмайди, деб ёзади “Uzbaby.uz” нашри. Бўянишда кўп хато қилиб қўйиш мумкин, уларни 5 асосий гуруҳга бўлиб кўриб чиқишимиз мумкин:\n1. База (тонал) креми рангининг юз рангига мос келмаслиги. База кремини танлаётганингизда юз рангига нисбатан жуда оч ёки жуда тўқ бўлганини танламанг. Крем шундай танланиши лозим-ки, бўйин териси юз терисидан ажралиб турмасин. Бунинг учун дўконда кремни танлаётганингизда қўлингизга эмас балки юзингизнинг пастги қисмига суртиб кўринг. Жуда оч кўринган ранг сизни касалдек кўрсатиб қўяди. Жуда тўқ ранг юзингиз ниқобдек кўринади.\nЭнг қулай ва осон фойдаланиладиган база кремлари суюқ бўлади. Қуюқ база кремларини суртганда терига кўп сурилиб кетиб қўпол кўриниши мумкин. База кремини юзга қўл билан суртиш асло мумкин эмас. Суюқ шаклидаги база кремини бир оз намланган губкада юзга аста-аста суртиш лозим. База кремини жуда кам миқдорда юз бўйлаб тарқатиб бир хил қалинликда суртиш керак.\n2. Кўз тенларини ўрнига румянадан фойдаланиш. Румяналрни кўз қовоқларига сурсангиз, кўзингиз қизарган бўлиб кўринади. Шошаётган бўлсангиз ёки олдингизда тен бўлмаса румяналарнинг фақатгина сут рангини ёки бироз тилла ранг қўшилган сут ранглигидан фойдаланишингиз мумкин.\n3. Лаб атрофини тўқ рангда чизиш. Лаб қалами помадага нисбатан тўқ рангда бўлмаслиги лозим. Акс ҳолда лабингиз табиий кўринмайди. Ундан ташқари олдин қаламда контур чизилади, ундан кейин эса помада суртилади.\n4. "Чизилган" қошлар. Қошингизни бўяётганингизда ниҳоятда эҳтиёт бўлинг. Қошлар терилган ва аниқ шаклга эга бўлиши лозим. Лекин қаламни ишлатаётганизда уни аста-аста қошингизга текказиб, шакл келтириш учун фақат зарур бўлган жойларини бўяб қўйишингиз мумкин.


Россия нашрлари ОАВнинг таъқиб қилинишига қарши бирдамлик акциясини ўтказмоқда\nРоссиянинг бир қатор нашрлари, жумладан Новая Газета, 7х7, Republic, Wonderzine, Forbes рус тилидаги нашри, Медуза, Дождь жума куни бирдамлик акциясини ўтказадилар.\nНашрлар бир вақтнинг ўзида Россия Президенти Владимир Путин, ФСБ директори Александр Бортников, Ички ишлар вазири Владимир Колоколтсев, Давлат Думаси раиси Вячеслав Володин ва бошқа юқори мартабали амалдорлар ва давлат арбобларига очиқ мурожаат юборишди.\nЖурналистлар оммавий ахборот воситаларига, уларнинг нашриётларига ва шахсларига номақбул ташкилотлар ва «хорижий агентлар» мақомини бериш тўғрисидаги қарорларни қайта кўриб чиқишни, шунингдек, ҳамкасбларини жиноий ва маъмурий таъқиб қилишни тўхтатишни талаб қилмоқдалар.\nШунингдек, улар Ички ишлар вазирлиги ва Миллий гвардия ходимлари томонидан мухбирларни калтаклаш ҳолатларига эътибор қаратдилар ва бу ҳодисаларни текширишни талаб қилишди. «Бўлаётган ишлар, нодавлат оммавий ахборот воситаларини йўқ қилиш ва айрим журналистларга босим ўтказиш кампанияси характерига эга, уларнинг маълумотлари бўлимларнинг нашрлари томонидан рад этишга деярли уринмайди», — дейилади мурожаатномада.\nТўлиқ матнни “Новая газета» сайтида ўқиш мумкин. Нашрлар Россия расмийларига олтита талаб билан мурожаат қилишди:\nРоссия оммавий ахборот воситалари ва уларнинг алоҳида ходимларини хорижий агентлар ва номақбул ташкилотлар реестрига киритиш амалиётидан воз кечиш;\n«Чет эл агентлари» ва номақбул ташкилотлар ҳақидаги тегишли қонунларни бекор қилиш;\nЖурналистларни калтаклашни тўхтатиш ва бу ишларни текшириш;\nЖурналистларга қарши уйдирма маъмурий ва жиноий ишларни тўхтатиш (шу жумладан, ватанга хиёнатда гумон қилинган Иван Сафронов иши ҳам тилга олинган);\nРоссия Жиноят кодексининг «журналистларнинг қонуний касбий фаолиятига тўсқинлик қилиш» моддасига риоя қилиш;\nОддий демократик давлатда журналистларнинг ҳуқуқларини ҳимоя қиладиган ОАВ тўғрисидаги қонун ва Россиянинг бошқа қонунларига риоя қилиш.\n20 август куни Россия Адлия вазирлиги “Дождь” телеканали ва Латвияда рўйхатдан ўтган “Историес фондс ” юридик шахсини ОАВ — «чет эл агентлари» рўйхатига киритди. Шундай қилиб, у ҳозир 43 юридик ва жисмоний шахсларни ўз ичига олади. Улар орасида — «Озод Европа / Радио Озодлик» медиа-корпорациясининг рус тилидаги бир қанча лойиҳалари ва РС рус хизмати билан ҳамкорлик қилувчи журналистлар бор. Озодлик радиоси — «чет эл агентлари» ҳақидаги ОАВ тўғрисидаги қонун ҳужжатларини репрессив деб ҳисоблайди ва унинг қўлланилишининг қонунийлигига эътироз билдиради.


ЎЗБЕКИСТОН РЕСПУБЛИКАСИ ОЛИЙ СУДИТАШҚИ РЕКЛАМА ТАРТИБИ ҚОНУН ҲУЖЖАТЛАРИДА АНИҚ БЕЛГИЛАНГАН from\nТАШҚИ РЕКЛАМА ТАРТИБИ ҚОНУН ҲУЖЖАТЛАРИДА АНИҚ БЕЛГИЛАНГАН\nМаълумки, амалдаги «Реклама тўғрисида»ги қонунда «ташқи реклама» деган атама мавжуд. Ушбу қонуннинг 20-моддасига асосан алоҳида махсус конструкциялар, тахталавҳалар, экранлар, бинолар, иншоотлар, йўл чеккалари, кўча ёритгичларининг таянчлари ва ҳоказоларда жойлаштириладиган реклама ташқи реклама ҳисобланади.\nАлбатта, ташқи реклама объектини ўрнатиш ва жойлаштиришнинг ҳам ўз қонун-қоидаси бор. Аммо айрим жойларда бу борада қонунбузилиш ҳолатлари ҳам кузатилмоқда. Фарғона шаҳрида аниқланган 8 та айни шундай масала судда кўриб чиқилди.\nМаълум бўлишича, Фарғона шаҳар ҳокимининг 2020 йил 28 февралдаги 96-сонли қарорига мувофиқ барча турдаги ташқи реклама объектлари (контрукциялар) ни хатловдан ўтказиш бўйича махсус ишчи гуруҳ тузилган.\nСўнгра Вазирлар Маҳкамасининг 2020 йил 20 февралдаги «Ташқи реклама бозори фаолиятини тартибга солиш тўғрисида»ги қарори талаблари асосида хатлов ўтказилган. Вазирлар Маҳкамаси қарори билан тасдиқланган «Ташқи реклама объектларини (конструкцияларини) қуриш учун бериладиган ер участкалари, давлат мулки бўлган бино ва иншоотлар рўйхатини шакллантириш тартиби тўғрисида»ги Низомнинг 1-бандига асосан Ўзбекистон Республикаси Президенти Администрацияси, Вазирлар Маҳкамаси, Олий Мажлис Сенати, Олий Мажлис Қонунчилик палатаси, Олий суд, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари, давлат бошқарув органлари ва муассасалари, маданий ва тарихий аҳамиятга эга объектлар, диний муассаса ва объектлар ҳамда уларнинг ёндош ҳудудлари рекламадан холи ҳудудлар ҳисобланади. Шу боис ташқи реклама объектларини (конструкцияларини) рекламадан холи ҳудудлардан 50 метр ёки ундан кам бўлган масофада жойлаштиришга (қуришга) йўл қўйилмайди. Бундан ташқари ушбу Низомда ташқи рекламани ўрнатиш тартиби аниқ белгилаб қўйилган. Ташқи реклама объектлари (конструкциялари)ни ўрнатишда мазкур талабларга тўлиқ риоя этилса, бу борада ҳеч қандай муаммо келиб чиқмайди.\nАфсуски, Фарғона шаҳрида мазкур талаблар бузилган. Хусусан, шаҳарнинг Алишер Навоий номидаги кўчасида жойлашган Фарғона вилояти ҳокимлиги биноси олдидаги, паспортида амал қилиш муддати кўрсатилмаган ташқи реклама объекти (конструкцияси) рекламадан холи ҳудуддан 50 метрдан кам бўлган масофада жойлаштирилган. Бундай қонунбузилиш ҳолатлари Ал-Фарғоний, Паҳлавон Маҳмуд, Додхоҳ, Кичик халқа йўли, Й. Охунбобоев кўчаларида ўрнатилган ташқи реклама объектларида ҳам аниқланган. Шу боис 2020 йил 12 июнь куни айни масалага жавобгар бўлган «Тасвирий ойна» ижодий уюшмасининг Фарғона вилояти бўлимига ташқи реклама объектларини ўз ҳисобидан демонтаж қилиш ва мослаштириш юзасидан кўрсатма берилган. Лекин ушбу кўрсатма бажарилмаган. Оқибатда Монополияга қарши курашиш қўмитаси Фарғона вилояти ҳудудий бошқармаси жавобгар зиммасига қайд этилган ташқи реклама объектларини ўз ҳисобидан демонтаж қилиш ва мослаштириш мажбуриятини юклашни сўраб, Фарғона туманлараро иқтисодий судига даъво ариза киритган.\nФуқаролик кодексининг 11-моддасида фуқаролик ҳуқуқлари ҳуқуқни тан олиш, ҳуқуқ бузилишидан олдинги ҳолатни тиклаш ва ҳуқуқни бузадиган ёки унинг бузилиши хавфини туғдирадиган ҳаракатларнинг олдини олиш, битимни ҳақиқий эмас, деб топиш ва унинг ҳақиқий эмаслиги оқибатларини қўллаш, давлат органининг ёки фуқароларнинг ўзини ўзи бошқариш органининг ҳужжатини ҳақиқий эмас, деб топиш, шахснинг ўз ҳуқуқини ўзи ҳимоя қилиши, бурчни аслича (натура) бажаришга мажбур қилиш, зарарни тўлаш, неустойка ундириш, маънавий зиённи қоплаш, ҳуқуқий муносабатни бекор қилиш ёки ўзгартириш, давлат органининг ёки фуқароларнинг ўзини ўзи бошқариш органининг қонунга зид ҳужжатини суднинг қўлламаслиги ва қонунда назарда тутилган бошқача усуллар билан ҳам ҳимоя қилинади. Ана шу қонуний асосга таянган суд даъвогарнинг талабини қаноатлантириш юзасидан ҳал қилув қарори қабул қилди.\nХулоса ўрнида таъкидлаш жоизки, ҳар бир иш қонун талаби доирасида амалга оширилиши, ҳар бир муаммога эса, қонуний ечим топилиши шарт.\nАна шунда оворагарчилигу сарсон-саргардонликлар юзага келмайди.\nмехмонлар – 183


Ўзбекистонга 9 ойда келган хорижий меҳмонлар ҳисоблаб чиқ...\nЎзбекистонга 9 ой давомида келган хорижий фуқаролар сони ўтган йилнинг шу даврига нисбатан 2,3 баробарга ошди. Умумий ҳисобда республикага 4,7 миллион хорижий меҳмон келган. Бу ҳақда Давлат статистика қўмитаси маълум қилди.\nЎзбекистонга келган хорижий фуқароларнинг асосий қисмини Қозоғистон (40,2 %), Тожикистон (24,8 %), Қирғизистон (16,7 %) ва Россия фуқаролари (7,4 %) ташкил этмоқда.\nТуркия, Хитой, Жанубий Корея, Ҳиндистон, Германия ва Япониядан келган меҳмонларнинг умумий сони 2,5 % ташкил этди.\nХорижий меҳмонларнинг Ўзбекистонга келишидан асосий мақсад яқинларини йўқлаш (74,2%) ҳисобланади. Туристик мақсадда келган хорижлик фуқароларнинг улуши 7% ни – 327,2 минг кишини ташкил этган. Қолган меҳмонлар Ўзбекистонга даволаниш, иш ва ўқиш учун келган.\nКўпроқ ҳисоб-китоблар ҳақидаги хабарлар Телеграмда: @RepostUZ


Қатар термасининг ЖЧ-2018 саралашидаги иштирокига оид фактлар\n27 март, 2017, 08:47\nЎзбекистон миллий терма жамоаси 28 март куни ЖЧ-2018 саралаши 3-босқич 7-турида Тошкентда Қатар термасига қарши баҳс олиб боради. Биз эса бўлажак учрашув олдидан эртанги рақибимизнинг ушбу саралашдаги иштирокига оид бўлган фактларни эътиборингизга ҳавола этамиз.\n1. Қатар терма жамоаси ЖЧ-2018/ОК-2019 саралашидаги юришини ҳудди Ўзбекистон сингари иккинчи раунддан бошлаган;\n2. Қатар иккинчи босқичда Гонгконг, Мальдив ва Бутан каби жамоаларни ортда қолдирган холда ҳал қилувчи босқичга етиб келган. Дарвоқе, Қатар билан биргаликда айнан ўша гуруҳда иккинчи ўринни қўлга киритган Хитой ҳам саралашнинг финал раундига ўтган;\n3. Қатарликлар иккинчи босқичда фақатгина Хитойга сафарда имкониятни бой беришган. Қолган барча ўйинларни Хорхе Фосатти шогирдлари ғалаба билан ниҳоясига етказишган;\n4. Қатар термаси иккинчи босқичда Бутанга қарши ўйинда рақибни 15:0 ҳисобида мағлуб этади. Бу қатарликлар тарихидаги энг йирик ғалаба сифатида тарих зарварақларидан жой эгаллаган;\n5. Эртанги рақибимиз иккинчи босқичда 27 бор рақиблар дарвозасини ишғол этишнинг уддасидан чиқишган. Бундай натижага Япония ва Жанубий Корея термалари ҳам эга бўлишган ўша босқичда;\n6. Эртанги рақибимиз таркибидаги Хасан ал-Хаидос саралашда жами 7 та тўп киритишга муваффақ бўлган. Таққослаш учун, Ўзбекистон термасида бу сафарги саралашда энг кўп гол киритган футболчи Сардор Рашидовдир – 5 та гол;\n7. Хорхе Фосатти бошқарувидаги Қатар сўнгги 4 ўйиннинг бирортасида ғалаба нималигини билмаган;\n8. Ушбу циклнинг биринчи давраси якунларига кўра Қатар термаси тўп назорати борасида биздан анча яхши кўрсаткичга эга бўлганлигини таъкидлаш жоиз;\n9. Бизникилар дарвозага аниқ зарба йўллашга қийналаётган бир паллада қатарликлар ҳар ўйинда ўртача 5,6 марта аниқ зарба бераётганликларини айтиш жоиз;\n10. Аммо уларнинг бош муаммоси ҳам айнан шунда. Гап шундаки, Фосатти жамоаси жуда ҳам кўп вазиятларни “увол” қилишмоқда. Айни шу сабаб, ушбу босиқчда улар ҳозирга қадар бор-йўғи 3 тагина гол киритишган холос.


Ўзбекистонда ОТМлар учун 1 Гбит/секунд тезликдаги интернет тарифлари чиқарилди – ВОҲА\nЎзбекистонда ОТМлар учун 1 Гбит/секунд тезликдаги интернет тарифлари чиқарилди\n11.12.2020 Voha gazetasi\nУниверситетлар учун 1 Гбит/секунд тезликдаги интернет тарифлари чиқарилди.\nБу ҳақда АОКАда ташкил этилган матбуот анжуманида «Ўзбектелеком» АК бош директори ўринбосари Алишер Зафаров маълум қилди.\n«Ижтимоий соҳа объектларини оптик толали Интернет билан таъминлаш вазифаси олдимизга қўйилган эди. Бу йил шу топшириққа биноан 10 154 та мактаб, 5 781 та мактабгача таълим муассасаси ва 3,5 мингдан ортиқ соғлиқни сақлаш объекти қамраб олинди.\nЖорий йил охиригача республикада мавжуд мактабларнинг 78 фоизини Интернет тизимига улаш кўзда тутилган. Соғлиқни сақлаш ва мактабгача таълим объектларини алоқа линияларига улаш ишлари эса йил якунига қадар 100 фоиз кўрсаткичда бажарилади.\nОлий ва ўрта махсус таълим вазирлиги билан ҳамкорликда университетларга 1 Гбит/с тезликдаги тарифларни чиқардик. Нархлар ҳайратланарли даражада арзонлаштирилган. Ҳозирда деярли барча олий таълим муассасалари ушбу тарифдан фойдаланмоқда», деди у.\nЙПХ ходими дўппосланди /// М-39 Тошкент-Термиз автомагистрал йўлининг 983 километрида “Саёҳат” чойхонаси атрофида “Ваз-21063” ва “Нексия-3” русумли автомашина ўртасида содир этилган йўл транспорт ҳодисаси бўйича чақирувга асосан хизмат вазифасини бажариш мақсадида вилоят ИИБ ЙҲХБ 3-сафарбарлик гуруҳи ЙПХ инспектори Комил Бўриев ҳодиса жойга етиб борган.